Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του Κανονισμού Υπηρεσιακής Κατάστασης των υπαλλήλων των Ευρωπαϊκών Κοινοτήτων καθώς και του καθεστώτος που εφαρμόζεται στο λοιπό προσωπικό των Κοινοτήτων αυτών

(υπεβλήθη από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Λόγω του ρόλου που διαδραματίζουν και της θέσεώς τους στην παγκόσμια σκηνή, τα ευρωπαϊκά θεσμικά όργανα αποτελούν βέβαια μια ξεχωριστή διοίκηση, η οποία όμως επηρεάζεται από τις μεταβολές που σημειώνονται στον περιβάλλοντα χώρο τους. Πράγματι, το περιβάλλον εντός του οποίου εξελίσσονται έχει αλλάξει μέσα σε 40 χρόνια, τόσο στο πολιτικό και οργανωτικό επίπεδο όσο και σ´αυτό της καθημερινής εργασίας μέσα στις υπηρεσίες. Η κοινωνική, οικονομική και τεχνολογική πρόοδος έχει ανατρέψει τα δεδομένα όσον αφορά το ρόλο των ιεραρχικών δομών, τις διαδικασίες λήψης αποφάσεων και τις μεθόδους εργασίας.

Η Επιτροπή οφείλει, ως οργάνωση, να ενσωματώσει τις εξελίξεις αυτές τη στιγμή που, ταυτόχρονα, αποτελεί τον δέκτη αυξημένων προσδοκιών εκ μέρους των ευρωπαίων πολιτών και αντιμετωπίζει την προοπτική σημαντικής αύξησης των καθηκόντων της. Έτσι, ενώ ο αριθμός των θεματικών φακέλων που διεκπεραιώνονται έχει πολλαπλασιαστεί επί δέκα μέσα σε δέκα χρόνια, οι διαρθρώσεις διαχείρισης / οικονομικού ελέγχου έχουν παραμείνει ουσιαστικά αμετάβλητες. Πράγματι, ο κανονισμός που διέπει τους όρους εργασίας του προσωπικού της δεν έχει υποστεί καμία σημαντική αναθεώρηση από την εποχή της θέσπισης του, το 1967.

Με βάση τη διαπίστωση αυτά, τα Ευρωπαϊκά Συμβούλια του Βερολίνου και της Κολωνίας ανέθεσαν στον κ. PRODI και στο σώμα των Επιτρόπων το καθήκον μεταρρύθμισης της Επιτροπής. Το Λευκό Βιβλίο που εγκρίθηκε την 01.03.2000 (COM(2000)200) έχει χαράξει τις κατευθύνσεις της ακολουθητέας στρατηγικής και έχει προσδιορίσει τρεις βασικούς άξονες προτεραιότητας:

* εκσυγχρονισμό σε βάθος της οικονομικής και δημοσιονομικής διαχείρισης και ελέγχου των υπηρεσιών, και εγκαθίδρυση ενός συστήματος βασιζόμενου στην σαφή ανάθεση αρμοδιοτήτων και ευθυνών, με την οποία εντείνεται η υποχρέωση λογοδοσίας.

* θέσπιση ενός νέου συστήματος στρατηγικού σχεδιασμού βασιζόμενου στη διοικητική διαχείριση με βάση τις δραστηριότητες, με σκοπό το διαρκή συντονισμό των προς εκτέλεση καθηκόντων και των αναγκαίων πόρων.

* εκσυγχρονισμό της πολιτικής προσωπικού με στόχο τη συνετή αξιοποίηση / κατάρτιση / διαχείριση / ενθάρρυνση του προσωπικού που διαθέτει υψηλά προσόντα, για την εξυπηρέτηση των καθηκόντων προτεραιότητας.

Σχετικά με αυτήν την τρίτη προτεραιότητα, η Επιτροπή ενέκρινε, στις 28 Φεβρουαρίου 2001, μια σειρά κατευθύνσεων. Η έγκρισή τους αποτέλεσε το αντικείμενο διεξοδικών διαβουλεύσεων, τόσο εντός του οργάνου - μεταξύ των υπηρεσιών αλλά και με τους εκπροσώπους του προσωπικού - όσο και με τα άλλα ευρωπαϊκά Όργανα, διαβουλεύσεις με τις οποίες διευκρινίστηκαν οι κατευθύνσεις αυτές και μετουσιώθηκαν σε συγκεκριμένες προτάσεις.

Η θέση σε εφαρμογή ενός μέρους των προτάσεων αυτών, παραδείγματος χάρη η τροποποίηση των εσωτερικών διατάξεων σχετικά με την πολιτική επαγγελματικής κατάρτισης ή το σύστημα αξιολόγησης και προαγωγών του προσωπικού, μπορεί να γίνει με βάση τον ισχύοντα κανονισμό υπηρεσιακής κατάστασης (ΚΥΚ). Η θέση σε εφαρμογή των υπολοίπων προτάσεων χρειάζεται, αντίθετα, τροποποίηση του ΚΥΚ και του καθεστώτος που εφαρμόζεται στο λοιπό προσωπικό (ΚΛΠ). Οι εν λόγω τροποποιήσεις του ΚΥΚ και του ΚΛΠ αποτελούν συνεπώς το αντικείμενο της παρούσας πρότασης κανονισμού.

* Ο ΚΥΚ διασφαλίζει- με την εφαρμογή κοινών κανόνων - τον ενιαίο χαρακτήρα της ευρωπαϊκής δημόσιας διοίκησης. Θα πρέπει συνεπώς να συμπεριλαμβάνει ρητά στο πεδίο εφαρμογής του τις ιδρυθείσες Yπηρεσίες, κατά τρόπο που να ενισχύεται η συνεργασία μεταξύ των Οργάνων και των οργανισμών και Υπηρεσιών σε θέματα πολιτικής προσωπικού, προς το συμφέρον της καλής λειτουργίας των Kοινοτήτων και της αποδοτικής αξιοποίησης του ανθρωπίνου δυναμικού.

* Ο ΚΥΚ προσδιορίζει όλα τα δικαιώματα και τις υποχρεώσεις των υπαλλήλων. Ορισμένες αλλαγές είναι αναγκαίες, ενόψει ενσωμάτωσης των καινοτομιών και προόδων που σημειώθηκαν στο εργασιακό περιβάλλον, ιδίως του Χάρτη θεμελιωδών δικαιωμάτων της Ευρωπαϊκής Ένωσης και της φιλοσοφίας παροχής υπηρεσιών στους πολίτες. Τα δικαιώματα και οι υποχρεώσεις πρέπει να ορίζονται κατά τρόπο σαφή και κατανοητό, και να επιτρέπουν τον καθορισμό συγκεκριμένων κριτηρίων για τη λήψη αποφάσεων από πλευράς διοίκησης. Χρειάζεται να καταβληθεί κάποια προσπάθεια διευκρίνησης και απλούστευσης των παρακάτω σημείων :

- Η αμεροληψία αποτελεί βασική αρχή της δημόσιας υπηρεσίας, αναγνωριζόμενη από το Χάρτη θεμελιωδών δικαιωμάτων της Ευρωπαϊκής Ένωσης. Θα πρέπει να προσδιοριστούν καλύτερα οι υποχρεώσεις των υπαλλήλων στις περιστάσεις εκείνες που μπορούν να οδηγήσουν σε σύγκρουση συμφερόντων.

- Η πείρα που αποκτάται στο πλαίσιο εκτέλεσης αιρετών και άλλων δημόσιων λειτουργημάτων μπορεί να είναι χρήσιμη τόσο για τον υπάλληλο όσο και για το θεσμικό όργανο, αλλά θα πρέπει να καθοριστούν ορισμένοι σαφείς κανόνες για τα μέλη του προσωπικού που επιδιώκουν την ανάληψη ή διορίζονται ή εκλέγονται σε τέτοιες θέσεις.

- Η εμπιστευτικότητα αποτελεί μια άλλη ουσιώδη αρχή για την καλή λειτουργία και τη φήμη των Κοινοτήτων. Οι υποχρεώσεις και οι δεσμεύσεις τις οποίες υπέχουν οι πρώην υπάλληλοι βάση της αρχής αυτής, πρέπει να καθοριστούν καλύτερα.

- Ταυτόχρονα, τα κοινοτικά όργανα είναι αποφασισμένα να τηρούν την αρχή της διαφάνειας της ευρωπαϊκής δημόσιας υπηρεσίας και να ακολουθούν μια πολιτική ανοίγματος προς το κοινό. Γι´αυτό, θα πρέπει να οριοθετηθεί το πεδίο ισχύος του επαγγελματικού απορρήτου.

- Η ελευθερία έκφρασης αποτελεί ένα θεμελιώδες δικαίωμα κάθε υπαλλήλου. Με τον ΚΥΚ, πρέπει να θεσπιστούν σαφώς οι κανόνες χορήγησης προηγούμενης άδειας για τη δημοσίευση κειμένων που συνδέονται με τις κοινοτικές πολιτικές.

* Η Επιτροπή διαδραματίζει έναν πρωταγωνιστικό ρόλο στο πλαίσιο της κοινοτικής πολιτικής ισότητας των ευκαιριών στον τόπο εργασίας, καταπολεμώντας τις διακρίσεις που βασίζονται στο φύλο / τη φυλή / τη θρησκεία / τις μειονεξίες / την ηλικία / τη σεξουαλική προτίμηση. Ως εργοδότης, οφείλει να παρέχει στο προσωπικό της προστασία τουλάχιστον αντίστοιχου επιπέδου. Για να εξασφαλιστεί η πλήρης εφαρμογής της αρχής αυτής πρέπει να γίνουν ορισμένες προσαρμογές στον ΚΥΚ, με την χορήγηση, παραδείγματος χάρη, (υπό ορισμένους όρους) στα μέλη του προσωπικού τα οποία συζούν στο πλαίσιο αναγνωρισμένης ή βεβαιωμένα σταθερής συντροφικής σχέσης (ελεύθερης συμβίωσης), ορισμένων πλεονεκτημάτων που αρχικά επιφυλάσσονταν μόνο στους υπαλλήλους που είχαν τελέσει γάμο.

* Με αρκετές τροποποιήσεις επιβεβαιώνεται η σημασία της κοινωνικής πρόνοιας στο πλαίσιο της πολιτικής προσωπικού. Ο ΚΥΚ θα αναφέρεται ρητά στην ακολουθούμενη κοινωνική πολιτική. Νέες διατάξεις (ορισμένες από τις οποίες επισημοποιούν πρακτικές οι οποίες είχαν ήδη καθιερωθεί στην πρακτική) σχετικά με τις άδειες που δίδονται για γεγονότα οικογενειακού χαρακτήρα (ειδικότερα τη χορήγηση γονικής άδειας), σχετικά με την ελαστικότητα των ωρών εργασίας, τη θέσπιση (υπό ορισμένους όρους) του δικαιώματος εργασίας με μειωμένο ωράριο, θα συμβάλουν όχι μόνο στη συμφιλίωση της επαγγελματικής με τη ιδιωτική ζωή, στην ισότητα των ευκαιριών και στην προστασία της αξιοπρέπειας των ατόμων, αλλά επίσης στην ενίσχυση της δραστηριοποίησης (και άρα της παραγωγικότητας) του προσωπικού και στη βελτίωση της ελκυστικότητας των όρων εργασίας που προσφέρονται στους υποψήφιους προς πρόσληψη.

* Ορισμένες νέες διατάξεις θα παρέχουν τη δυνατότητα καλύτερης αντιμετώπισης των προβλημάτων σεξουαλικής και ηθικής παρενόχλησης.

* Ένα σύστημα σταδιοδρομιών, καθοριζόμενο από τον ΚΥΚ, αποτελεί το καλύτερο μέσο διαφύλαξης της ανεξαρτησίας της ευρωπαϊκής δημόσιας υπηρεσίας και εξασφάλισης της ενσωμάτωσης διαφορετικών εργασιακών αντιλήψεων και παραδόσεων. Αυτό το σύστημα σταδιοδρομιών, συνοδευόμενο από ένα αυστηρότερο από το σημερινό νέο σύστημα αξιολόγησης, ευνοεί τη συνοχή, ενώ παράλληλα θα αποφεύγονται οι διενέξεις που προκύπτουν από την υπερβολική προβολή των ατομικών αποτελεσμάτων εις βάρος της ομαδικής εργασίας. Η τήρηση αυτής της αρχής πρέπει να συνεχιστεί. Όμως, η σημερινή διάρθρωση των σταδιοδρομιών πρέπει να αναθεωρηθεί ώστε να ληφθούν υπόψη οι βαθιές αλλαγές που μεσολάβησαν στην οργάνωση της απασχόλησης και της εργασίας: Η δια βίου επιμόρφωση έχει καταστεί πλέον ο κανόνες παντού στην Ευρώπη. καθώς η φύση της εργασίας εξελίσσεται ταχύρυθμα απαιτείται πλέον από τους εργαζόμενους να επιδεικνύουν πολλαπλές ικανότητες. η κατάταξη σε τέσσερις κατηγορίες, ανάλογα με το επίπεδο σπουδών, έχει χάσει το νόημα που είχε, αν ληφθεί υπόψη η γενίκευση των εφαρμογών πληροφορικής και των άλλων τεχνολογικών μέσων. Οι προτεινόμενες τροποποιήσεις του ΚΥΚ αποσκοπούν, μέσα από την αναδιοργάνωση της διάρθρωσης των σταδιοδρομιών και με τη διευκόλυνση της μετάβασης από μια κατηγορία σε άλλη, σε μια καλύτερη αναγνώριση της επαγγελματικής εμπειρίας και της δια βίου απόκτησης νέων γνώσεων. Με τις τροποποιήσεις αυτές θα εξασφαλιστεί καλύτερος συσχετισμός μεταξύ των παρεχομένων υπηρεσιών και των αμοιβών, με την παροχή επιπλέον κινήτρων για βελτιωμένη απόδοση των υπαλλήλων. Όσον αφορά το σύστημα αξιολόγησης, είναι αναγκαία κάποια τροποποίηση του ΚΥΚ ώστε να δημιουργηθεί ένα νομικό πλαίσιο που να επιτρέπει την αξιολόγηση των διευθυντών και των γενικών διευθυντών.

* Η κινητικότητα έχει δύο στόχους: να υπάρξει ανταπόκριση στις ανάγκες του θεσμικού οργάνου από την άποψη της αποτελεσματικότητας και της προσαρμογής της οργανωτικής δομής του σε ένα μεταβαλλόμενο περιβάλλον, και ανταπόκριση στις ανάγκες των υπαλλήλων από την άποψη του ενδιαφέροντος για την εργασία, της προσωπικής καταξίωσης, ή της εξέλιξης της σταδιοδρομίας τους. Αυτό μπορεί να συνεπάγεται μεταβολή των καθηκόντων εντός της διοικητικής μονάδας ή μετάταξη σε άλλη διοικητική μονάδα / διεύθυνση / γενική διεύθυνση, ακόμη και μετάθεση εκτός του θεσμικού οργάνου. Τα ευρωπαϊκά Όργανα αναγνωρίζουν τη σημασία που έχει η κινητικότητα εκτός του οργάνου. Είναι αναγκαία ορισμένη τροποποίηση του ΚΥΚ προκειμένου να βελτιωθούν οι όροι για μετακίνηση εκτός του οργάνου και για να εκσυγχρονιστούν οι προϋποθέσεις χορήγησης αδειών για προσωπικούς λόγους. Μια άλλη τροποποίηση είναι αναγκαία ώστε να δημιουργηθεί το κατάλληλο πλαίσιο που θα επιτρέπει τη χωριστή και διαφανή προκήρυξη των κενών θέσεων που μπορούν να πληρωθούν με μετάθεση και των κενών θέσεων που μπορούν να πληρωθούν με προαγωγή / διορισμό.

* Η ευρωπαϊκή δημόσια διοίκηση πρέπει να διατηρείται σε ένα τέτοιο ποιοτικό επίπεδο που να της επιτρέπει να εκτελεί την αποστολή της τηρουμένων των συνθηκών. Όπως στο παρελθόν, ο ΚΥΚ πρέπει να εξασφαλίζει στις Κοινότητες τη συνεργασία υπαλλήλων που να κατέχουν τα πιο υψηλά προσόντα ανεξαρτησίας / ικανότητας / αποδόσεως / ακεραιότητας, που να επιλέγονται με την ευρύτερη δυνατή γεωγραφική βάση εντός της Ευρωπαϊκής Ένωσης. Τούτο σημαίνει ότι πρέπει να προσφέρονται στους υποψηφίους επαρκώς ελκυστικοί οικονομικοί όροι πρόσληψης. Από μια πρόσφατη μελέτη αποδείχθηκε ότι το επίπεδο αποδοχών των ευρωπαίων υπαλλήλων στις Βρυξέλλες ήταν συνολικά συγκρίσιμο με αυτό των υπαλλήλων των κρατών μελών που υπηρετούν εκτός της χώρας τους και με αυτό των αντίστοιχων κατηγοριών προσωπικού που υπηρετεί στους διεθνείς οργανισμούς, αλλά κατώτερο από αυτό των πολυεθνικών επιχειρήσεων. Ο ανταγωνισμός είναι ζωηρός στην αγορά εργασίας. πρέπει να αποφευχθεί η επιδείνωση της κατάστασης εις βάρος της ευρωπαϊκής δημόσιας υπηρεσίας. Μια από τις προτεινόμενες τροποποιήσεις αποσκοπεί στο να εξασφαλιστεί η ανταγωνιστικότητα των ευρωπαϊκών Οργάνων και στη διατήρηση του συνολικού επιπέδου αποδοχών ενσωματώνοντας στον ΚΥΚ μια μόνιμη μέθοδο ετήσιας προσαρμογής των μισθών που να εγγυάται, παρόμοια με τη μέθοδο της οποίας η ισχύ θα λήξει το 2003, μια εξέλιξη της αγοραστικής δύναμης παράλληλη με αυτήν των εθνικών υπαλλήλων.

* Ανεξάρτητα από το ζήτημα του επιπέδου των αποδοχών, ορισμένες τροποποιήσεις είναι αναγκαίες για τον εκσυγχρονισμό και εξορθολογισμό του συστήματος των επιδομάτων και αποζημιώσεων. Στις περισσότερες περιπτώσεις, οι τροποποιήσεις αυτές αποσκοπούν στην απλούστευση των σχετικών κανόνων και σε περισσότερη διαφάνεια. Σε ορισμένες σπανιότερες περιπτώσεις, με τις τροποποιήσεις αυτές προτείνεται η εγκατάλειψη ορισμένων παρωχημένων διατάξεων. Η επιστροφή των εξόδων ταξιδίου και αποστολών θα έρχεται πιο κοντά στα πραγματικά έξοδα και ταυτόχρονα θα είναι απλούστερη στη διαχείρισή της. Το σχολικό επίδομα θα συναρτάται περισσότερο προς το πραγματικό επίπεδο των δαπανών. Η μεταρρύθμιση των οικογενειακών επιδομάτων θα επιτρέψει την βελτίωση της κατάστασης των οικογενειών και θα δρα ειδικότερα προς αντιμετώπιση των δυσχερειών των γονέων μικρών παιδιών. Η μεταφορά ενός μέρους των αποδοχών προς τη χώρα καταγωγής δεν θα βασίζεται πλέον στην εφαρμογή διορθωτικών συντελεστών « πρωτεύουσας », αλλά συντελεστών « χώρας » και μόνον σε ορισμένες περιορισμένες περιοριστικά οριζόμενες περιπτώσεις, συνδεόμενες με νομικές υποχρεώσεις.

* Στα συνταξιοδοτικά θέματα, η κυριότερη τροποποίηση είναι η θέσπιση, στον ΚΥΚ, μιας διαδικασίας συστηματικού και αντικειμενικού ελέγχου, βασιζόμενου σε αυστηρούς κανόνες, που να αποσκοπεί στη διασφάλιση αναλογιστικής ισορροπίας του συνταξιοδοτικού καθεστώτος βραχυπρόθεσμα αλλά και μακροπρόθεσμα, όπως και την πλήρη χρηματοδότηση των συντάξεων με τις συνεισφορές όλων των ενδιαφερομένων μερών. Προβλέπονται επίσης ορισμένα άλλα εκσυγχρονιστικά μέτρα όσον αφορά τις συντάξεις λόγω γήρατος (αρχαιότητας) / αναπηρίας / επιζώντων, και ειδικότερα η εφαρμογή ειδικών διορθωτικών συντελεστών, χωριστών από τους εφαρμοζόμενους για τις αμοιβές του εν ενεργεία προσωπικού, καθώς και η αναζήτηση περισσότερης ουδετερότητας στη μεταφορά των συνταξιοδοτικών δικαιωμάτων.

* Η Επιτροπή οφείλει να σέβεται τις συστάσεις που διατυπώνει η ίδια προς τα κράτη μέλη, ιδίως σε θέματα πρόωρης συνταξιοδότησης. Όμως, στην Επιτροπή, αλλά και στα ευρωπαϊκά Όργανα γενικότερα, το ζήτημα της πρόωρης αποχώρησης από την υπηρεσία δεν τίθεται με τον ίδιο τρόπο όπως στα κράτη μέλη. Έτσι, στην Επιτροπή, ο αριθμός των πρόωρα συνταξιοδοτούμενων είναι εξαιρετικά χαμηλός: μια δεκάδα κατά μέσο όρο ετησίως, στη διάρκεια των δέκα τελευταίων ετών. Το πρόβλημα συνεπώς δεν είναι να αποφεύγονται οι πρόωρες αποχωρήσεις από την υπηρεσία, αλλά - σχεδόν το αντίθετο - η μη λειτουργία του συστήματος των ευρωπαϊκών οργάνων για πρόωρη συνταξιοδότηση. Οι κανονιστικές διατάξεις στις οποίες βασίζεται το σύστημα αυτό χρονολογούνται από 30 και περισσότερα χρόνια και πρέπει να αναθεωρηθούν. Οι προτεινόμενες τροποποιήσεις του ΚΥΚ αποβλέπουν στον εκσυγχρονισμό του συστήματος, στο να το καταστήσουν πλέον συμβατό με την κοινοτική νομοθεσία σε θέματα ελεύθερης κυκλοφορίας των εργαζομένων, στη διόρθωση ορισμένων ελλείψεων συνοχής και στην εισαγωγή περισσότερης ευελιξίας.

* Η επαγγελματική ανεπάρκεια δεν αποτελεί ένα υποτροπιάζον πρόβλημα στα ευρωπαϊκά όργανα. Μπορεί πάντως να συμβεί, ορισμένα μέλη του προσωπικού να μην παρουσιάζουν το αναμενόμενο από αυτά επίπεδο για διάφορους λόγους: έλλειψη κινήτρων, δυσκολίες προσαρμογής στις νέες δραστηριότητες ή σε νέους τρόπους εργασίας, ... Έχουν καταστρωθεί ορισμένες διαδικασίες ώστε να επιτρέπεται η ανίχνευση, η διαχείριση και η επίλυση των περιπτώσεων επαγγελματικής ανεπάρκειας με τρόπο προληπτικό και θετικό: ο κυριότερος στόχος είναι να παρέχεται στα ενδιαφερόμενα μέλη του προσωπικού η δυνατότητα και τα μέσα επανάκαμψης τους στο επίπεδο επάρκειας. Προτείνεται ένα νέο νομικό πλαίσιο για τη διαχείριση των περιπτώσεων όσων δεν μπορούν να φθάσουν στο επιθυμητό επίπεδο απόδοσης.

* Οι νέες διατάξεις με τις οποίες βελτιώνονται οι όροι εργασίας, η αντλούμενη από την εργασία ικανοποίηση, η αντιμετώπιση της επαγγελματικής ανεπάρκειας και η διοικητική διαχείριση του προσωπικού, θα έχουν θετική επίπτωση όσον αφορά το φαινόμενο της εξακολουθητικής απουσίας από την εργασία. Με μια άλλη τροποποίηση του ΚΥΚ θα επιτευχθεί, συμπληρωματικά, η απλούστευση των διαδικασιών ελέγχου του φαινομένου αυτού.

* Το ισχύον πειθαρχικό καθεστώς παρουσιάζει ορισμένα ασθενή σημεία: η σύνθεση του πειθαρχικού συμβουλίου ποικίλλει ανάλογα με τις περιπτώσεις, οι διαδικασίες είναι υπερβολικά μακρές, η διοικητική πρακτική (ιδίως όσον αφορά τη διοικητική έρευνα) έχει μεν εξελιχθεί αλλά δεν έχει κωδικοποιηθεί, η ίδρυση της υπηρεσίας καταπολέμησης της απάτης (OLAF) έχει αποτελέσει ένα νέο δεδομένο, το οποίο όμως δεν λαμβάνεται υπόψη στον ΚΥΚ. Προτείνονται ορισμένες τροποποιήσεις του ΚΥΚ για τον εξορθολογισμό των διατάξεων σχετικά με την κίνηση και διεξαγωγή των πειθαρχικών διαδικασιών, για τη σταθεροποίηση της σύνθεσης του πειθαρχικού συμβουλίου και την προσαρμογή των λεπτομερειών θέσης των υπαλλήλων σε αναστολή.

* Προβλέπεται ένα νέο νομικό πλαίσιο καθώς και νέες καταστατικές εγγυήσεις ώστε να παρέχεται νομική προστασία σε όλους τους υπαλλήλους που καταγγέλλουν επιλήψιμες πράξεις ή σοβαρές δυσλειτουργίες εντός των υπηρεσιών.

* Ορισμένες τροποποιήσεις είναι αναγκαίες για την εναρμόνιση των διατάξεων που εφαρμόζονται στους υπαλλήλους του επιστημονικού και του τεχνικού κλάδου. Επίσης, πρέπει να υπάρξει προσαρμογή και διευκρίνιση των διατάξεων που αφορούν το προσωπικό της ενοποιημένης εξωτερικής υπηρεσίας.

* Ορισμένες τροποποιήσεις του ΚΛΠ είναι αναγκαίες ώστε να υπάρξει εναρμόνιση με τις νέες διατάξεις που εφαρμόζονται στους μονίμους υπαλλήλους. Με μια ειδική τροποποίηση του ΚΛΠ θα δοθεί η δυνατότητα βελτίωσης των συνθηκών ανεργίας που εφαρμόζονται στους εκτάκτους υπαλλήλους κατά τη λήξη των καθηκόντων τους.

* Ένας από τους στόχους του ΚΛΠ είναι να παρέχει κάποιο σύστημα αναπλήρωσης και υποστήριξης των μονίμων υπαλλήλων. Το καθεστώς αυτό οφείλει να διασφαλίζει τον σαφή προσδιορισμό των καθηκόντων που ανατίθενται στο μη μόνιμο προσωπικό. Πρέπει να δημιουργηθεί ένα νέο είδος συμβάσεως: αυτό του «συμβασιούχου υπαλλήλου». Οι υπάλληλοι αυτοί θα αντικαταστήσουν, σε εύθετο χρόνο, τους υπαλλήλους κατηγορίας «D» και θα απασχολούνται σε όλα τα επίπεδα στα εξωτερικά Γραφεία και στις Αντιπροσωπείες της Επιτροπής, στις Υπηρεσίες και στους εκτελεστικούς οργανισμούς και λοιπούς φορείς που ιδρύονται με ειδικές νομικές πράξεις. Οι συμβάσεις των υπαλλήλων αυτών μπορούν, στο πέρας δύο περιόδων ορισμένης διάρκειας, να καταλήγουν σε πρόσληψη αορίστου χρόνου. Το καθεστώς αυτό θα πρέπει επίσης να προβλέπει μια απλούστευση των διαφόρων τύπων συμβάσεων που χρησιμοποιούνται σήμερα. Διατηρείται επίσης η δυνατότητα πρόσληψης εκτάκτων υπαλλήλων σε μόνιμες θέσεις απασχόλησης.

* Τέλος, προβλέπεται ένα μεταβατικό καθεστώς το οποίο να παρέχει τη δυνατότητα προοδευτικής θέσης σε εφαρμογή των νέων μέτρων και διατάξεων και το οποίο να εγγυάται τα κεκτημένα δικαιώματα.

2002/0100 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται στο λοιπό προσωπικό των Κοινοτήτων αυτών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 283,

το πρωτόκολλο περί προνομίων και ασυλιών των Ευρωπαϊκών Κοινοτήτων,

την πρόταση της Επιτροπής, που υπεβλήθη μετά τη διατύπωση γνώμης από την επιτροπή του ΚΥΚ [1],

[1] ΕΕ C [...] της [...], σ. [...].

τη γνώμη του Ευρωπαϊκού Κοινοβουλίου [2],

[2] ΕΕ C [...] της [...], σ. [...].

τη γνώμη του Δικαστηρίου [3],

[3] ΕΕ C [...] της [...], σ. [...].

τη γνώμη του Ελεγκτικού Συνεδρίου [4],

[4] ΕΕ C [...] της [...], σ. [...].

Εκτιμώντας τα εξής :

(1) Κρίνεται σκόπιμο να επέλθουν τροποποιήσεις στον ισχύοντα κανονισμό υπηρεσιακής κατάστασης (ΚΥΚ) των υπαλλήλων των Ευρωπαϊκών Κοινοτήτων και στο ισχύον καθεστώς που εφαρμόζεται στο λοιπό προσωπικό των Κοινοτήτων, το αρχικό κείμενο των οποίων θεσπίστηκε με τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου [5], με σκοπό να υπάρξει προσαρμογή τους ώστε να ληφθούν υπόψη οι εξελίξεις που σημειώθηκαν από τότε στο εργασιακό περιβάλλον, καθώς και οι μεταβολές που μεσολάβησαν στην αποστολή των κοινοτικών οργάνων από την εποχή εκείνη όπως και οι προβλέψιμες για τα προσεχή έτη μεταβολές.

[5] ΕΕ L 56 της 4.3.1968, σ. 1.

(2) Ο κανονισμός αυτός και το εν λόγω καθεστώς εξασφαλίζουν τον ενιαίο χαρακτήρα της ευρωπαϊκής δημόσιας υπηρεσίας. Αποσκοπούν στην επίτευξη του πλέον υψηλού βαθμού αποτελεσματικότητας της πολιτικής διαχείρισης των ανθρώπινων πόρων, στο πλαίσιο μιας ευρωπαϊκής δημόσιας υπηρεσίας που χαρακτηρίζεται ιδίως από τις αρχές της αρμοδιότητας, ανεξαρτησίας, πίστης, αμεροληψίας και διάρκειας. Αποβλέπουν στη διατήρηση ενός υψηλού βιοτικού επιπέδου ευρωπαϊκής δημόσιας διοίκησης, τέτοιου που η τελευταία να είναι σε θέση να συνεχίσει την ολοκλήρωση του έργου της σύμφωνα με τις συνθήκες και λαμβανομένων υπόψη των αρχών που επαναβεβαιώθηκαν με το Χάρτη των θεμελιωδών δικαιωμάτων της Ευρωπαϊκής Ένωσης.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :

Άρθρο 1

Ο κανονισμός υπηρεσιακής κατάστασης των υπαλλήλων και το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων τροποποιούνται όπως αναφέρεται στο παράρτημα I (όσον αφορά τον κανονισμό υπηρεσιακής κατάστασης των υπαλλήλων) και στο παράρτημα II (όσον αφορά το καθεστώς που εφαρμόζεται στο λοιπό προσωπικό).

Άρθρο 2

Ο παρών κανονισμός αρχίζει να ισχύει στις [...].

Ο παρών κανονισμός είναι υποχρεωτικός ως προς όλα τα μέρη και εφαρμόζεται άμεσα σε κάθε κράτος μέλος.

Έγινε

Για το Συμβούλιο

Ο Πρόεδρος

[...]

Παράρτημα I

Τροποποιήσεις του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων

Ο κανονισμός υπηρεσιακής κατάστασης των υπαλλήλων των Ευρωπαϊκών Κοινοτήτων τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

«Άρθρο 1

Ο παρών κανονισμός εφαρμόζεται στους υπαλλήλους των Κοινοτήτων».

2. Το πρώτο εδάφιο του πρώην άρθρου 1 γίνεται άρθρο 1α.

3. Παρεμβάλλεται το ακόλουθο άρθρο 1 β :

«Άρθρο 1 β

Εκτός αντιθέτου διατάξεως στον παρόντα κανονισμό,

- η Οικονομική και Κοινωνική Επιτροπή,

- η Επιτροπή των Περιφερειών,

- ο διαμεσολαβητής της Ευρωπαϊκής Ένωσης,

- ο ευρωπαίος ελεγκτής της προστασίας των δεδομένων και

- οι κοινοτικοί οργανισμοί στους οποίους εφαρμόζεται ο παρών κανονισμός δυνάμει των ιδρυτικών πράξεων τους (στο εξής αναφερόμενοι ως «Υπηρεσίες»)

εξομοιούνται, για την εφαρμογή του παρόντος κανονισμού, με τα θεσμικά κοινοτικά όργανα.»

4. Προστίθεται το ακόλουθο άρθρο 1 γ :

«Άρθρο 1 γ

«Κάθε αναφορά, στον παρόντα κανονισμό, σε πρόσωπο γένους αρσενικού νοείται ως εξίσου υποδηλώνουσα πρόσωπο γένους θηλυκού και τανάπαλιν, εκτός εάν από τα συμφραζόμενα συνάγεται σαφώς το αντίθετο.»

5. Το άρθρο 1 α γίνεται άρθρο 1 δ και τροποποιείται ως εξής:

α) Η παράγραφος 1 αντικαθίσταται από το ακόλουθο κείμενο:

«1. Κατά την εφαρμογή του παρόντος κανονισμού, απαγορεύεται οποιαδήποτε διακριτική μεταχείριση με βάση ιδίως το φύλο, τη φυλή, το χρώμα, την εθνοτική ή κοινωνική καταγωγή, τα γενετικά χαρακτηριστικά, τη γλώσσα, τη θρησκεία ή τις πεποιθήσεις, τις πολιτικές απόψεις ή κάθε άλλη γνώμη, την ιδιότητα μέλους εθνικής μειονότητας, την περιουσία, τη γέννηση, κάποια μειονεξία, την ηλικία, ή τη σεξουαλική προτίμηση.

Για τους σκοπούς του παρόντος κανονισμού, οι μη έγγαμες συντροφικές σχέσεις αντιμετωπίζονται όπως και ο γάμος, υπό τον όρο ότι πληρούνται όλες οι απαριθμούμενες στο άρθρο 1, παράγραφος 2, περίπτωση γ), του παραρτήματος VII προϋποθέσεις.»

β) Στην παράγραφο 2, μετά τις λέξεις «γυναίκες στον επαγγελματικό βίο», παρεμβάλλεται ένα νέο απόσπασμα προτάσεως με την εξής διατύπωση:

«, πράγμα που αποτελεί ένα ουσιώδες στοιχείο το οποίο πρέπει να λαμβάνεται υπόψη κατά την εφαρμογή όλων των πτυχών του παρόντος κανονισμού,».

γ) Προστίθενται οι ακόλουθες παράγραφοι 4, 5 και 6 :

"4. Για τους σκοπούς της παραγράφου 1, ένα πρόσωπο θεωρείται ανάπηρο εφόσον παρουσιάζει κάποια διαπιστωμένη ή πιθανολογούμενη μόνιμη φυσική ή πνευματική μειονεξία. Η μειονεξία αυτή πιστοποιείται σύμφωνα με την προβλεπόμενη στο άρθρο 33 διαδικασία.

Κάθε άτομο με ειδικές ανάγκες είναι ικανό να καταλαμβάνει θέση απασχόλησης εφόσον είναι σε θέση να αντεπεξέρχεται στις ουσιώδεις απαιτήσεις της εν λόγω θέσης, αν γίνουν λογικές διαρρυθμίσεις.

Ως λογικές διαρρυθμίσεις σε σχέση με τις ουσιώδεις απαιτήσεις μιας θέσης απασχόλησης, νοείται η προμήθεια ή προσαρμογή οργάνων, υπηρεσιών ή χώρων εργασίας, ή η τροποποίηση ορισμένων πρακτικών ή διαδικασιών, με σκοπό να βοηθείται το άτομο με ειδικές ανάγκες στην αποτελεσματική άσκηση των καθηκόντων του, χωρίς τούτο να συνιστά υπερβολική επιβάρυνση για το όργανο.

5. Όσον αφορά την προαναφερόμενη αρχή ίσης μεταχείρισης, σε περίπτωση που πρόσωπο, στο οποίο εφαρμόζεται ο παρών κανονισμός, εκθέτει γεγονότα βάσει των οποίων να τεκμαίνεται ότι εφαρμόστηκε άμεση ή έμμεση διάκριση, το όργανο φέρει το βάρος της αποδείξεως ότι δεν παραβιάστηκε η αρχή της ίσης μεταχείρισης.

6. Τηρουμένης της αρχής της μη εφαρμογής διακρίσεων και της αρχής της αναλογικότητας, κάθε περιορισμός των αρχών αυτών πρέπει να είναι εύλογα και αντικειμενικά δικαιολογημένος και πρέπει να ανταποκρίνεται σε νόμιμους στόχους γενικού συμφέροντος στο πλαίσιο της πολιτικής προσωπικού.»

6. Παρεμβάλλεται το ακόλουθο άρθρο 1ε :

«Άρθρο 1ε

Τα όργανα εφαρμόζουν υπέρ των υπαλλήλων τους, συμπεριλαμβανομένων των συνταξιοδοτηθέντων υπαλλήλων, μία κοινωνική πολιτική η οποία περιλαμβάνει την παροχή κοινωνικής μέριμνας, κοινωνικής προστασίας, υποδομών κοινωνικής πρόνοιας καθώς και την εφαρμογή των ενδεδειγμένων προδιαγραφών υγείας και ασφάλειας που είναι ανώτερες, σε κάθε μέτρο του δυνατού, από τις ελάχιστες προδιαγραφές που προβλέπονται από κάθε εφαρμοστέα εθνική διάταξη. Αυτή η κοινωνική πολιτική τίθεται σε εφαρμογή σε στενή συνεργασία με την επιτροπή προσωπικού, στο πλαίσιο της επεξεργασίας πολυετών σχεδίων δράσης. Η δημοσιονομική αρχή, βασιζόμενη σε πολυετείς προβλέψεις των αναγκών, εγκρίνει την παροχή των ανάλογων μέσων.»

7. Το άρθρο 2 τροποποιείται ως εξής:

α) Το κείμενο του ισχύοντος πρώτου εδαφίου γίνεται η παράγραφος 1.

β) Το δεύτερο και τρίτο εδάφιο απαλείφονται.

γ) Προστίθεται η ακόλουθη παράγραφος 2:

«2. Εντούτοις, ένα ή περισσότερα όργανα μπορούν να αναθέτουν σε ένα από αυτά τα ίδια ή σε διοργανική Υπηρεσία την άσκηση του συνόλου ή μέρους των εξουσιών που έχουν απονεμηθεί στην αρμόδια για τους διορισμούς αρχή.»

7α) Το άρθρο 4 τροποποιείται ως εξής:

Στο τρίτο εδάφιο, ο όρος «ή» προστίθεται μεταξύ των όρων «μετάθεσης» και «προαγωγής», οι όροι «ή εσωτερικό διαγωνισμό» απαλείφονται και η διατύπωση «τριών Ευρωπαϊκών Κοινοτήτων» αντικαθίσταται από τη φράση «άλλων οργάνων και/ή διοργανώνεται εσωτερικός διαγωνισμός».

8. Τα άρθρα 5 και 6 αντικαθίστανται από το ακόλουθο κείμενο:

«Άρθρο 5

1. Οι θέσεις που αναφέρονται στον παρόντα κανονισμό κατατάσσονται, ανάλογα με τη φύση και το επίπεδο των καθηκόντων στα οποία αντιστοιχούν, σε μια ομάδα καθηκόντων των υπαλλήλων διοικήσεως (στο εξής «AD») και σε μια ομάδα καθηκόντων των βοηθών υπαλλήλων (στο εξής «AST»).

2. Η ομάδα καθηκόντων AD περιλαμβάνει δώδεκα βαθμούς που αντιστοιχούν σε καθήκοντα διευθύνσεως, συλλήψεως και μελέτης. Η ομάδα καθηκόντων AST περιλαμβάνει έντεκα βαθμούς που αντιστοιχούν σε εκτελεστικά καθήκοντα, καθώς και σε εργασίες γραφείου και τεχνικής φύσεως.

3. Τα ελάχιστα απαιτούμενα για κάθε διορισμό σε θέση υπαλλήλου είναι:

α) για την ομάδα καθηκόντων AST,

- τίτλος (δίπλωμα) ανωτέρων σπουδών, ή

- επίπεδο ανωτέρου κύκλου δευτεροβάθμιας εκπαίδευσης και σχετική επαγγελματική εμπειρία τουλάχιστον τριών ετών, ή

- ισοδύναμη επαγγελματική εμπειρία.

β) για την ομάδα των AD,

- πλήρεις πανεπιστημιακές σπουδές τουλάχιστον τριετούς διάρκειας και, είτε σχετική επαγγελματική εμπειρία τουλάχιστον ενός έτους, είτε ένα επιπλέον έτος πανεπιστημιακών σπουδών ή

- ισοδύναμη επαγγελματική εμπειρία.

4. Στο παράρτημα I, σημείο Α περιλαμβάνεται πίνακας περιγραφής των διαφόρων θέσεων - τύπων. Με βάση τον πίνακα αυτόν, κάθε όργανο καθορίζει, κατόπιν γνώμης της επιτροπής του ΚΥΚ, την περιγραφή των καθηκόντων και τις συναφείς με κάθε θέση αρμοδιότητες.

5.Οι υπάλληλοι που ανήκουν στην ίδια ομάδα καθηκόντων υπόκεινται σε ταυτόσημους όρους πρόσληψης και εξέλιξης της σταδιοδρομίας.»

Άρθρο 6

1. Σε πίνακα του ανθρώπινου δυναμικού που προσαρτάται στο τμήμα του προϋπολογισμού που αφορά κάθε όργανο ορίζεται ο αριθμός των θέσεων για κάθε βαθμό.

2. Με τον πίνακα αυτόν παρέχεται η εγγύηση ότι, κάθε έτος και για κάθε όργανο, ο αριθμός των δυνατοτήτων προαγωγής κατά βαθμό αντιστοιχεί για κάθε δεδομένο βαθμό, τουλάχιστον στον αριθμό που λαμβάνεται με την εφαρμογή του ποσοστού τοις εκατό που έχει ορισθεί για το δεδομένο αυτό βαθμό στον πίνακα του τμήματος Β του παραρτήματος I, επί του αριθμού των εν ενεργεία υπαλλήλων κατά την έννοια του άρθρου 35α, των αποσπασμένων προς το συμφέρον της υπηρεσίας κατά την έννοια του άρθρου 38, των ευρισκομένων σε άδεια για την εκπλήρωση στρατιωτικών υποχρεώσεων κατά την έννοια του άρθρου 35ε, και των ευρισκομένων σε γονική άδεια ή άδεια για οικογενειακούς λόγους κατά την έννοια του άρθρου 35στ, την πρώτη Ιανουαρίου του προηγούμενου έτους.»

9. Το άρθρο 7 τροποποιείται ως εξής:

α) Στην παράγραφο 1, οι λέξεις «της κατηγορίας ή του κλάδου του» αντικαθίστανται από την φράση «της ομάδας καθηκόντων του».

β) Στην παράγραφο 2 δεύτερη πρόταση,

το μέρος της φράσης «θέση σταδιοδρομίας της κατηγορίας ή του κλάδου του, ανώτερη από τη σταδιοδρομία στην οποία ανήκει»

αντικαθίσταται από:

«θέση της ομάδας των καθηκόντων που αντιστοιχεί σε βαθμό ανώτερο του δικού του».

γ) Στην παράγραφο 2, δεύτερη πρόταση, οι όροι «στο βασικό μισθό» απαλείφονται.

δ) Στην παράγραφο 2, δεύτερη πρόταση, οι λέξεις «στη σταδιοδρομία στην οποία» αντικαθίστανται από τις λέξεις «στο βαθμό που αντιστοιχεί στη θέση στην οποία».

10. Το άρθρο 9 τροποποιείται ως εξής:

α) Στην παράγραφο 1, σημείο α), παρεμβάλλεται, μετά την τρίτη παύλα, μια παύλα με το εξής κείμενο:

«- μία ισομερής συμβουλευτική επιτροπή για την επαγγελματική ανεπάρκεια επιτροπή ίσης εκπροσώπησης, ή περισσότερες ισομερείς συμβουλευτικές επιτροπές για την επαγγελματική ανεπάρκεια, εάν ο αριθμός των υπαλλήλων στους τόπους τοποθετήσεως το καθιστά αναγκαίο,».

β) Το δεύτερο εδάφιο της παραγράφου 2 αντικαθίσταται από το ακόλουθο κείμενο:

«Ο κατάλογος των μελών που απαρτίζουν τα όργανα αυτά γνωστοποιείται στο προσωπικό του Οργάνου.»

γ) Στην παράγραφο 5, το στοιχείο

«β) για τα μέτρα απολύσεως λόγω επαγγελματικής ανεπάρκειας.»

και η πρόταση

«Μεριμνά για την εναρμόνιση των κριτηρίων της βαθμολογήσεως του προσωπικού εντός τους οργάνου.»

απαλείφονται.

Το στοιχείο γ) γίνεται στοιχείο β) και η φράση «Δυνατόν να επιφορτισθεί από την αρμόδια για τους διορισμούς αρχή, να μεριμνά για την εναρμόνιση της βαθμολόγησης του προσωπικού εντός του Οργάνου» προστίθεται στο τέλος της παραγράφου 5.

δ) Προστίθεται η ακόλουθη παράγραφος 6:

"6. Η ισομερής συμβουλευτική επιτροπή για την επαγγελματική ανεπάρκεια καλείται να διατυπώνει τη γνώμη της ενόψει εφαρμογής του άρθρου 51.»

11. Στο άρθρο 10, εδάφιο 1, παρεμβάλλεται, μετά την πρώτη πρόταση, η εξής πρόταση:

«Οι Υπηρεσίες εκπροσωπούνται από κοινού, σύμφωνα με τους κανόνες που καθορίζονται με κοινή συμφωνία μεταξύ αυτών και της Επιτροπής.»

Το εδάφιο 2 αντικαθίσταται από το ακόλουθο κείμενο:

«Η επιτροπή διαβουλεύεται με την Επιτροπή για κάθε πρόταση αναθεώρησης του ΚΥΚ. φροντίζει για την υποβολή της γνώμης της εντός της τασσόμενης από την Επιτροπή προθεσμίας. Πριν τη διαβούλευση αυτή, οι προτάσεις της Επιτροπής οφείλουν να έχουν αποτελέσει το αντικείμενο συνδικαλιστικών συνεννοήσεων μετά από διαπραγματεύσεις με τις επαγγελματικές και συνδικαλιστικές οργανώσεις. Ανεξάρτητα από τα καθήκοντα τα οποία της ανατίθενται από τον παρόντα κανονισμό, η επιτροπή αυτή δύναται να διατυπώνει οποιαδήποτε εισήγηση ενόψει αναθεώρησης του ΚΥΚ. Η επιτροπή συνέρχεται αιτήσει του προέδρου της, ενός των οργάνων ή της επιτροπής προσωπικού ενός οργάνου».

(11α) Παρεμβάλλεται το εξής άρθρο 10β:

«Οι συνδικαλιστικές ή επαγγελματικές οργανώσεις του άρθρου 24β ενεργούν εντός του γενικού συμφέροντος χωρίς να θίγονται οι αρμοδιότητες των επιτροπών προσωπικού.

Με βάση τους κανόνες τους θεσπιζόμενους από ένα ή περισσότερα όργανα, μετά από διαπραγμάτευση με τις συνδικαλιστικές ή επαγγελματικές οργανώσεις που αναφέρονται στο άρθρο 24β, οι τελευταίες μπορούν να διαπραγματεύονται και να συνάπτουν συμφωνίες εξ ονόματος του προσωπικού.»

12. Στο άρθρο 11, προστίθεται στο πρώτο εδάφιο η ακόλουθη πρόταση:

«Εκτελεί τις εργασίες που του ανατίθενται κατά τρόπο αντικειμενικό και αμερόληπτο, τηρώντας το καθήκον πίστεως που υπέχει έναντι των Κοινοτήτων.»

13. Παρεμβάλλεται το εξής άρθρο 11α:

«Άρθρο 11α

1. Κατά την άσκηση των καθηκόντων του, και εκτός αντιθέτου διατάξεως, ο υπάλληλος δεν απασχολείται σε καμία υπόθεση στην οποία έχει, άμεσα ή έμμεσα, προσωπικό συμφέρον, ιδίως οικογενειακό ή οικονομικό, φύσεως ικανής να θέσει σε κίνδυνο την ανεξαρτησία του.

2. Ο υπάλληλος ο οποίος, κατά την άσκηση των καθηκόντων του, συμβαίνει να απασχοληθεί με υπόθεση όπως η προαναφερόμενη στην παράγραφο 1, ειδοποιεί αμέσως σχετικά με αυτό την αρμόδια για τους διορισμούς αρχή. Η τελευταία, λαμβάνει τα επιβαλλόμενα μέτρα και δύναται, ιδίως, να απαλλάξει τον υπάλληλο από τις ευθύνες του στο πλαίσιο της υποθέσεως αυτής.

3. Ο υπάλληλος δεν δύναται να διατηρεί ή να αποκτά, αμέσως ή εμμέσως, στις επιχειρήσεις που υπόκεινται στον έλεγχο του οργάνου στο οποίο ανήκει, ή σχετίζονται με το τελευταίο, συμφέροντα τέτοιας φύσεως και σημασίας που θα μπορούσαν να θέσουν σε κίνδυνο την ανεξαρτησία του κατά την άσκηση των καθηκόντων του.»

14. Το άρθρο 12 αντικαθίσταται από το ακόλουθο κείμενο:

«Άρθρο 12

«Ο υπάλληλος απέχει από κάθε πράξη από κάθε συμπεριφορά που μπορούν να θίξουν την αξιοπρέπεια του λειτουργήματός του.»

15. Μετά το άρθρο 12 παρεμβάλλονται τα ακόλουθα άρθρα 12α και 12β:

«Άρθρο 12α

1. Ο υπάλληλος απέχει από κάθε μορφή ηθικής ή σεξουαλικής παρενόχλησης.

2. Ως ηθική παρενόχληση νοείται καταχρηστική επί ορισμένο χρονικό διάστημα διαγωγή που εκδηλώνεται κατά τρόπο επαναληπτικό ή συστηματικό με είδη συμπεριφοράς, με προφορικό ή γραπτό λόγο, με χειρονομίες ή πράξεις που γίνονται με πρόθεση και θίγουν την προσωπικότητα, την αξιοπρέπεια ή τη φυσική ή ψυχολογική ακεραιότητα ενός προσώπου.

3. Ως σεξουαλική παρενόχληση νοείται μια συμπεριφορά γενετήσιου περιεχομένου, μη επιθυμητή από το πρόσωπο στο οποίο απευθύνεται, και η οποία έχει ως στόχο ή αποτέλεσμα την προσβολή της αξιοπρέπειας του ή τη δημιουργία ενός εκφοβιστικού, εχθρικού, υβριστικού ή ενοχλητικού περιβάλλοντος.

«Άρθρο 12β

1. Με την επιφύλαξη του άρθρου 15, ο υπάλληλος που προτίθεται να ασκήσει εξωτερική δραστηριότητα, αμειβόμενη ή μη, ή να εκτελέσει υπηρεσία εκτός των Κοινοτήτων, οφείλει προηγουμένως να λάβει σχετική άδεια από την αρμόδια για τους διορισμούς αρχή. Άρνηση χορήγησης της αδείας αυτής χωρεί μόνον εάν η εν λόγω δραστηριότητα ή υπηρεσία είναι ικανή να παρεμποδίσει την άσκηση των καθηκόντων του υπαλλήλου ή είναι ασυμβίβαστη με τα συμφέροντα του οργάνου στο οποίο υπηρετεί.

2. Ο υπάλληλος ενημερώνει την αρμόδια για τους διορισμούς αρχή για οποιαδήποτε μεταβολή της προαναφερόμενης δραστηριότητας ή υπηρεσίας που μεσολάβησε μετά την αίτηση του προς την αρμόδια για τους διορισμούς αρχή που υπέβαλε κατ'εφαρμογή της παραγράφου 1. Η άδεια μπορεί να ανακληθεί στην περίπτωση που η δραστηριότητα ή η υπηρεσία δεν πληρούν πλέον τις προϋποθέσεις της τελευταίας προτάσεως της παραγράφου 1.»

16. Στο τέλος του άρθρου 13 προστίθεται, μεταξύ των όρων «στη θέση του» και «να μετατεθεί» προστίθεται η λέξη «ή» και απαλείφονται οι όροι «ή να παυθεί».

17. Το άρθρο 14 καταργείται.

18. Το άρθρο 15 αντικαθίσταται από το ακόλουθο κείμενο:

«Άρθρο 15

1. Ο υπάλληλος ο οποίος προτίθεται να εκθέσει υποψηφιότητα για δημόσιο λειτούργημα ειδοποιεί σχετικά την αρμόδια για τους διορισμούς αρχή. Αυτή αποφασίζει κατά πόσον, έναντι του συμφέροντος της υπηρεσίας, ο ενδιαφερόμενος:

- οφείλει να υποβάλει αίτηση αδείας για προσωπικούς λόγους,

- δικαιούται να του χορηγηθεί ετήσια άδεια,

- μπορεί να τύχει αδείας να εργάζεται με μειωμένο ωράριο ή

- μπορεί να συνεχίσει να εκπληρώνει όπως πριν τα καθήκοντά του.

2. Σε περίπτωση εκλογής του ή διορισμού του σε δημόσιο λειτούργημα, ο υπάλληλος ενημερώνει σχετικά με αυτό αμέσως την αρμόδια για τους διορισμούς αρχή. Ανάλογα με το συμφέρον της υπηρεσίας, τη σημασία του ανωτέρω λειτουργήματος, τις υποχρεώσεις που αυτό συνεπάγεται για τον υπάλληλο και τις σχετικές με αυτές αμοιβές και αποζημιώσεις, η αρμόδια για τους διορισμούς αρχή λαμβάνει μια από τις προαναφερόμενες αποφάσεις. Εάν του χορηγηθεί άδεια για προσωπικούς λόγους ή άδεια να εργάζεται με μεμονωμένο ωράριο, η διάρκειά τους είναι ίση με τη διάρκεια της θητείας που ανέλαβε ο υπάλληλος.»

19. Στο άρθρο 16, το δεύτερο, τρίτο και τέταρτο εδάφιο αντικαθίστανται από τα ακόλουθα κείμενα:

«Ο υπάλληλος ο οποίος προτίθεται να ασκήσει επαγγελματική δραστηριότητα εντός των δύο ετών που έπονται της λήξεως των καθηκόντων του, οφείλει να το δηλώσει στο όργανό του. Εάν η δραστηριότητα αυτή συνδέεται με την πραγματοποιηθείσα από τον ενδιαφερόμενο εργασία κατά τα τρία τελευταία έτη της υπηρεσίας του, και αν ενδέχεται να είναι ασυμβίβαστη με τα συμφέροντα του οργάνου, η αρμόδια για τους διορισμούς αρχή δύναται, σε συνάρτηση με το συμφέρον της υπηρεσίας, είτε να απαγορεύσει στον υπάλληλο την άσκηση της δραστηριότητας αυτής, είτε να την υπαγάγει σε όποια προϋπόθεση η ίδια κρίνει ως ενδεδειγμένη. Το όργανο κοινοποιεί την απόφασή του εντός προθεσμίας τριάντα εργάσιμων ημερών από τη λήψη της σχετικής ειδοποίησης, μετά από διαβούλευση με την επιτροπή ίσης εκπροσώπησης, η οποία διατυπώνει τη γνώμη της εντός της τασσόμενης από το όργανο προθεσμίας. Εάν εντός της προθεσμίας των τριάντα εργάσιμων ημερών δεν κοινοποιηθεί καμία απόφαση, θεωρείται ότι έχει ληφθεί θετική απόφαση.»

20. Το άρθρο 17 αντικαθίσταται από το ακόλουθο κείμενο:

«Άρθρο 17

1. Ο υπάλληλος οφείλει να τηρεί την μεγαλύτερη διακριτικότητα σε ό,τι αφορά όλα τα γεγονότα και όλες τις πληροφορίες που δεν έχουν ήδη δημοσιοποιηθεί ή γίνει προσιτά στο κοινό και τα οποία περιέρχονται στην αντίληψή του κατά την άσκηση ή επ´ευκαιρία της ασκήσεως των καθηκόντων του. Δεν επιτρέπεται να ανακοινώνει με οποιονδήποτε τρόπο σε κανένα μη εξουσιοδοτημένο να το γνωρίζει πρόσωπο, οποιοδήποτε έγγραφο του οποίου έλαβε γνώση ή πληροφορία που υπέπεσε στην αντίληψή του κατά την άσκηση ή επ´ευκαιρία της ασκήσεως των καθηκόντων του, εκτός εάν το έγγραφο αυτό ή η πληροφορία αυτή έχουν ήδη δημοσιοποιηθεί ή έχουν καταστεί προσιτά στο κοινό.

2. Ο υπάλληλος εξακολουθεί, και μετά τη λήξη των καθηκόντων του, να υπόκειται στις υποχρεώσεις αυτές.»

21. Παρεμβάλλεται το ακόλουθο άρθρο 17α:

«Άρθρο 17α

Τηρουμένων των διατάξεων των άρθρων 12 και 17, ο υπάλληλος ο οποίος προτίθεται να δημοσιεύσει ο ίδιος ή να δώσει προς δημοσίευση, μόνος ή σε συνεργασία με άλλους, οποιοδήποτε κείμενο αναφερόμενο στη δραστηριότητα των Κοινοτήτων ειδοποιεί σχετικά, εκ των προτέρων και εγγράφως, την αρμόδια για τους διορισμούς αρχή. Αυτή δύναται να του αρνηθεί τη σχετική άδεια μόνον εφόσον είναι σε θέση να αποδείξει, με πλήρη δικαιολόγηση των λόγων, ότι η σχετική δημοσίευση είναι φύσεως τέτοιας που να θέτει σε σοβαρό κίνδυνο τα συμφέροντα των Κοινοτήτων. Ενημερώνει τον υπάλληλο για την απόφασή της αυτή εντός προθεσμίας τριάντα εργάσιμων ημερών. Εάν καμία απόφαση δεν έχει κοινοποιηθεί εντός της προθεσμίας αυτής, η άδεια δοθείσα.»

22. Το άρθρο 18 τροποποιείται ως εξής:

α) Το ισχύον κείμενο γίνεται παράγραφος 1.

β) Στην παράγραφο 1, προστίθεται η ακόλουθη πρόταση:

«Η Κοινότητα δύναται να αξιώσει να της παραχωρηθούν τα περιουσιακά δικαιώματα δημιουργού που απορρέουν από τις εργασίες αυτές.»

γ) Προστίθενται οι ακόλουθες παράγραφοι 2, και 3:

«2. Κάθε εφεύρεση την οποία υπάλληλος επινόησε κατά την άσκηση των καθηκόντων του ή σε σχέση με αυτά, ανήκει αυτοδικαίως στην Κοινότητα. Το όργανο δύναται, με δικά του έξοδα ή εξ ονόματος της Κοινότητας, να ζητήσει και να κατοχυρώσει σχετικό δίπλωμα ευρεσιτεχνίας σε οποιαδήποτε χώρα. Κάθε εφεύρεση που πραγματοποιείται από υπάλληλο στη διάρκεια του έτους που έπεται της λήξεως των καθηκόντων του θεωρείται, εκτός αποδείξεως του εναντίου, ότι είχε επινοηθεί κατά την άσκηση των καθηκόντων του ή σε σχέση με αυτά, εφόσον το αντικείμενο της εφεύρεσης υπάγεται στο πεδίο της Κοινότητας. Στην περίπτωση που εφευρέσεις κατοχυρώνονται με διπλώματα ευρεσιτεχνίας, πρέπει να γίνεται μνεία του ονόματος του εφευρέτη ή των εφευρετών.

3. Το όργανο δύναται να επιβραβεύσει χρηματικά, με το ποσό που το ίδιο καθορίζει, τον υπάλληλο δημιουργό κατοχυρωθείσας εφεύρεσης.»

23. Στο άρθρο 20, προστίθεται η εξής πρόταση :

«Γνωστοποιεί στην αρμόδια για τους διορισμούς αρχή τη διεύθυνσή του και την ειδοποιεί αμέσως, σχετικά με κάθε αλλαγή της.»

24. Στο άρθρο 21, το τελευταίο εδάφιο απαλείφεται.

25. Παρεμβάλλεται το ακόλουθο άρθρο 21 α :

«Άρθρο 21 α

1. Στην περίπτωση που ο υπάλληλος λάβει διαταγή την οποία θεωρεί ως αντικανονική ή εάν εκτιμά ότι από την εκτέλεσή της δυνατόν να προκύψουν σοβαρές δυσχέρειες, ειδοποιεί σχετικά τον ιεραρχικά ανώτερό του ο οποίος, εάν η ειδοποίηση έχει διαβιβασθεί εγγράφως, απαντά επίσης εγγράφως. Με την επιφύλαξη της παραγράφου 2, εάν ο τελευταίος βεβαιώσει τη διαταγή, αλλά ο υπάλληλος κρίνει ότι η βεβαίωση αυτή είναι ανεπαρκής ενόψει των λόγων του να ανησυχεί, αναφέρεται εγγράφως σχετικά με το θέμα στην αμέσως ανώτερη ιεραρχικά αρχή. Εάν η τελευταία βεβαιώσει τη διαταγή γραπτώς, ο υπάλληλος υποχρεούται να την εκτελέσει, εκτός εάν η διαταγή αυτή αντίκειται στον ποινικό νόμο ή στους ισχύοντες κανόνες ασφαλείας.

2. Εάν ο ιεραρχικά ανώτερός του κρίνει ότι η διαταγή πρέπει να εκτελεσθεί αμελλητί, ο υπάλληλος οφείλει να την εκτελέσει, εκτός εάν αυτή αντίκειται στον ποινικό νόμο ή στους ισχύοντες κανόνες ασφαλείας. Ο ιεραρχικά ανώτερός του υποχρεούται, εφόσον το ζητεί ο υπάλληλος, να δώσει οποιαδήποτε τέτοια διαταγή γραπτώς.»

26. Παρεμβάλλονται τα ακόλουθα άρθρα 22 α, 22 β και 22 γ :

«Άρθρο 22α

1. Ο υπάλληλος ο οποίος, κατά την άσκηση των καθηκόντων του ή σε σχέση με αυτά, λαμβάνει γνώση αποδεικτικών στοιχείων βάσει των οποίων είναι δυνατόν να τεκμαίρεται η ύπαρξη πιθανής παράνομης δραστηριότητας, και ιδίως η ύπαρξη απάτης ή δωροδοκίας, επιζήμιας για τα συμφέροντα των Κοινοτήτων, ή συμπεριφοράς που αφορά την εκπλήρωση των επαγγελματικών καθηκόντων, και που ενδεχομένως συνιστά σοβαρή παράβαση των υποχρεώσεων των υπαλλήλων των Κοινοτήτων, ικανή να οδηγήσει σε πειθαρχική ή, κατά περίπτωση, σε ποινική δίωξη, ή παράβασης συναφούς υποχρεώσεως έναντι κάποιου οργάνου, οποιοσδήποτε είναι υπεύθυνος γι´αυτήν - μέλος των οργάνων ή οποιοδήποτε πρόσωπο υπηρετεί με οποιαδήποτε σχέση σε κάποιο από αυτά, ή παρέχει υπηρεσίες για λογαριασμό κάποιου οργάνου - ενημερώνει αμέσως τον προϊστάμενο της υπηρεσίας του ή τον γενικό διευθυντή του ή, εφόσον το κρίνει χρήσιμο, τον γενικό γραμματέα, ή τα πρόσωπα που κατέχουν ισοδύναμες θέσεις ή απευθείας την Ευρωπαϊκή Υπηρεσία Καταπολέμησης της Απάτης.

2. Ο υπάλληλος ο οποίος λαμβάνει πληροφορίες του είδους αυτού διαβιβάζει αμελλητί στην Ευρωπαϊκή Υπηρεσία Καταπολέμησης της Απάτης (OLAF) όλα τα αποδεικτικά στοιχεία τα οποία γνωρίζει και από τα οποία είναι δυνατόν να τεκμαίρεται η ύπαρξη των παρατυπιών που αναφέρονται στην παράγραφο 1.

3. Ο υπάλληλος δεν υφίσταται από το όργανο καμία δυσμενή συνέπεια για το γεγονός ότι κοινοποίησε τις προαναφερόμενες στις παραγράφους 1 και 2 πληροφορίες, υπό τον όρο ότι ενήργησε λογικά και έντιμα.

4. Οι παράγραφοι 1 έως 3 είναι ανεφάρμοστες στο Δικαστήριο των ΕΚ, όσον αφορά τα επί παντός μέσου (υποθέματος) αποτυπούμενα στοιχεία, έγγραφα, εκθέσεις, σημειώσεις ή πληροφορίες που τηρούνται ή παράγονται στα πλαίσια διεξαγωγής δικαστικής υποθέσεως, εκκρεμούσας ή περατωθείσας.

Άρθρο 22β

1. Ο υπάλληλος ο οποίος μεταδίδει τις πληροφορίες που ορίζονται στο ανωτέρω άρθρο 22α, στον Πρόεδρο της Επιτροπής, στον Πρόεδρο του Ελεγκτικού Συνεδρίου, στον Πρόεδρο του Συμβουλίου, στον Πρόεδρο του Ευρωπαϊκού Κοινοβουλίου ή στον Ευρωπαίο Διαμεσολαβητή, δεν υφίσταται καμία δυσμενή συνέπεια από πλευράς του οργάνου στο οποίο ανήκει, υπό τον όρο ότι πληρούνται όλες οι κατωτέρω προϋποθέσεις :

a) ο υπάλληλος έντιμα και εύλογα πιστεύει ότι οι κοινολογηθείσες πληροφορίες, όπως και κάθε ισχυρισμός που περιέχεται σ´αυτές, είναι ουσιαστικά αληθείς.

β) ο υπάλληλος έχει προηγουμένως κοινοποιήσει τις ίδιες αυτές πληροφορίες στην OLAF ή στο όργανο στο οποίο υπηρετεί και έχει αφήσει να παρέλθει εύλογη για την OLAF και το όργανο αυτό προθεσμία για την εκ μέρους τους λήψη των επιβαλλόμενων μέτρων.

2. Για τους σκοπούς της παραγράφου 1, στοιχείο β), και τηρουμένης της παραγράφου 3, ως εύλογο χρονικό διάστημα νοείται η προθεσμία η οποία έχει δηλωθεί από την OLAF ή από το όργανο, ανάλογα με την περίπτωση, ως αναγκαία για τη διενέργεια των σχετικών ερευνών και, κατά περίπτωση, για τη λήψη των επιβαλλόμενων μέτρων. Ο υπάλληλος ενημερώνεται γι´αυτό δεόντως.

3. Η παράγραφος 2 δεν εφαρμόζεται στην περίπτωση που ο υπάλληλος είναι σε θέση να αποδείξει ότι το ή τα χρονικά διαστήματα που έχουν δηλωθεί από την OLAF ή από το όργανο δεν είναι εύλογα, λαμβανομένων συνολικά υπόψη των περιστάσεων της υπόθεσης.

4. Οι παράγραφοι 1 έως 3 είναι ανεφάρμοστες στο Δικαστήριο των ΕΚ, όσον αφορά τα επί παντός μέσου (υποθέματος) αποτυπούμενα στοιχεία, έγγραφα, εκθέσεις, σημειώσεις ή πληροφορίες που τηρούνται ή παράγονται στα πλαίσια διεξαγωγής δικαστικής υποθέσεως, εκκρεμούσας ή περατωθείσας.

Άρθρο 22γ

Η προβλεπόμενη στο άρθρο 22 β προστασία παρέχεται χωρίς να απαλλάσσεται ο υπάλληλος που κοινολογεί τις πληροφορίες από οποιαδήποτε προσωπική ευθύνη ενδεχομένως τον βαρύνει κατ´εφαρμογή των οικείων εθνικών διατάξεων.»

27. Στο άρθρο 23, οι λέξεις «βαθμών A 1 έως A 4» αντικαθίστανται από τις λέξεις «βαθμών AD 12 έως AD 16».

28. Τα δύο τελευταία εδάφια του άρθρου 24 γίνονται το νέο άρθρο 24α.

29. Το παλαιό άρθρο 24α γίνεται 24β.

30. Στο τρίτο εδάφιο του άρθρου 25, οι όροι «τοιχοκολλούνται αμέσως στα κτίρια του οργάνου στο οποίο ανήκει και δημοσιεύονται στο μηνιαίο Δελτίο του Προσωπικού των Κοινοτήτων» αντικαθίστανται από τους όρους: «γνωστοποιούνται στο προσωπικό του οργάνου στο οποίο ανήκει.»

31. Το άρθρο 26 τροποποιείται ως εξής :

α) Στο τρίτο εδάφιο προστίθεται, μετά τις λέξεις «συστημένη επιστολή», το ακόλουθο κείμενο :

«στην τελευταία δηλωθείσα από τον υπάλληλο διεύθυνση.»

β) Στο τέταρτο εδάφιο, παρεμβάλλεται το εξής κείμενο μετά τις λέξεις «θρησκευτικές πεποιθήσεις υπαλλήλου» :

«, στη φυλετική ή εθνοτική καταγωγή του ή τη σεξουαλική προτίμησή του δεν δύναται να περιέχεται στο φάκελο αυτό εκτός εάν τα στοιχεία αυτά έχουν υποβληθεί και εγκριθεί από τον ενδιαφερόμενο.»

γ) Στο τέλος του έκτου εδαφίου προστίθενται, μετά το «φάκελό του», οι εξής όροι: «και, κατά περίπτωση, να λαμβάνει αντίγραφά τους.»

δ) Στο έβδομο εδάφιο, μετά τους όρους «γραφεία της διοικήσεως», προστίθενται οι όροι «ή από ασφαλές ηλεκτρονικό μέσο.» Στο τέλος του εδαφίου, απαλείφονται οι όροι «η οποία ασκείται ενώπιον του Δικαστηρίου τούτου.»

32. Παρεμβάλλεται το εξής άρθρο 26α:

«Κάθε υπάλληλος δικαιούται να λαμβάνει γνώση του ιατρικού φακέλου του σύμφωνα με τις οριζόμενες από τα όργανα λεπτομέρειες.»

33. Στο άρθρο 27, απαλείφεται το δεύτερο εδάφιο.

34. Το άρθρο 29 τροποποιείται ως εξής :

α) Στην παράγραφο 1, τα στοιχεία α), β) και γ) αντικαθίστανται από τα ακόλουθα κείμενα :7

«a) τις δυνατότητες πλήρωσής τους με

i) μετάθεση ή

ii) προαγωγή

εντός του οργάνου.

«β) τις αιτήσεις μετάταξης υπαλλήλων του ιδίου βαθμού άλλων οργάνων και/ή τις δυνατότητες διοργάνωσης εσωτερικού διαγωνισμού στο όργανο, με δικαίωμα συμμετοχής μόνον των υπαλλήλων και των εκτάκτων υπαλλήλων που αναφέρονται στο άρθρο 2 του καθεστώτος που εφαρμόζεται στο λοιπό προσωπικό των Ευρωπαϊκών Κοινοτήτων.»

β) Στην παράγραφο 2, η έκφραση «των υπαλλήλων των βαθμών A1 και A2» αντικαθίσταται από το ακόλουθο κείμενο :

«του ανώτερου στελεχικού δυναμικού (γενικοί διευθυντές και ισότιμοί τους των βαθμών AD 16 ή 15 και διευθυντές και ισότιμοί τους των βαθμών AD 15 ή 14)».

35. Το άρθρο 31 αντικαθίσταται από το ακόλουθο κείμενο :

«Άρθρο 31

1. Οι κατά τον τρόπο αυτό επιλεγέντες υποψήφιοι διορίζονται στο βαθμό της ομάδας καθηκόντων που εξειδικεύεται στην προκήρυξη του διαγωνισμού στον οποίο έγιναν δεκτοί.

2. Τηρουμένου του άρθρου 29 παράγραφος 2, οι προσλαμβανόμενοι υπάλληλοι μπορούν να κατατάσσονται μόνο στους βαθμούς AST 1 έως AST 4 ή AD 5 έως AD 8.»

36. Στο άρθρο 32, το δεύτερο εδάφιο αντικαθίσταται από το ακόλουθο κείμενο:

«Η αρμόδια για τους διορισμούς αρχή δύναται, προκειμένου να λάβει υπόψη την επαγγελματική εμπειρία του ενδιαφερομένου, να του χορηγήσει βελτίωση αρχαιότητας 24 μηνών κατ´ανώτατο όριο. Εκδίδονται γενικές εκτελεστικές διατάξεις του παρόντος άρθρου.»

37. Στο άρθρο 34, παράγραφος 1, το πρώτο εδάφιο αντικαθίσταται από το ακόλουθο κείμενο :

«Κάθε υπάλληλος, πριν είναι σε θέση να μονιμοποιηθεί, οφείλει να διανύσει δοκιμαστική περίοδο εννέα μηνών.»

38. Στο άρθρο 35 προστίθεται το εξής στοιχείο στ):

«στ) γονική άδεια ή άδεια για οικογενειακούς λόγους.»

39. Το άρθρο 37 τροποποιείται ως εξής :

α) Στην παράγραφο 1, στοιχείο α), δεύτερη περίπτωση, η λέξη «παρά» προστίθεται μεταξύ των όρων «ή» και «πολιτικής ομάδας του Ευρωπαϊκού Κοινοβουλίου» και προστίθενται οι λέξεις «ή της Επιτροπής των Περιφερειών ή ομάδας της Οικονομικής και Κοινωνικής Επιτροπής».

β) Προστίθεται προτελευταίο εδάφιο με την εξής διατύπωση: «Κάθε εν ενεργεία υπάλληλος ή υπάλληλος ευρισκόμενος σε άδεια για προσωπικούς λόγους δύναται να υποβάλει αίτηση απόσπασης ή να του προταθεί απόσπαση προς το συμφέρον της υπηρεσίας.»

40. Το άρθρο 39 τροποποιείται ως εξής :

α) Στο σημείο δ), δεύτερο εδάφιο, οι λέξεις «τη σύνταξη αναπηρίας ή τη σύνταξη επιζώντων» αντικαθίστανται από τις λέξεις «το επίδομα αναπηρίας ή τη σύνταξη επιζώντων».

β) Το νυν στοιχείο ε) γίνεται στοιχείο στ).

γ) Παρεμβάλλεται το ακόλουθο στοιχείο ε) :

«ε) Κατά το διάστημα της απόσπασής του, ο υπάλληλος διατηρεί τα δικαιώματα προαγωγής του κατά κλιμάκιο.»

δ) Στο στοιχείο στ), οι λέξεις «της κατηγορίας ή του κλάδου του» αντικαθίστανται από την έκφραση «της ομάδας καθηκόντων που ανήκει».

41. Το άρθρο 40 τροποποιείται ως εξής :

α) Στην παράγραφο 2, δεύτερο εδάφιο, η λέξη «δύο» αντικαθίσταται από τη λέξη «περισσότερες».

β) Οι όροι «επί ένα έτος» απαλείφονται. Προστίθεται η εξής φράση: «Κάθε περίοδος ανανέωσής της δεν δύναται να υπερβαίνει το ένα έτος».

γ) Στην παράγραφο 2, απαλείφονται το τρίτο και το τέταρτο εδάφιο.

δ) Στην παράγραφο 3, δεύτερο εδάφιο, η πρώτη πρόταση αντικαθίσταται από το ακόλουθο κείμενο :

"Ωστόσο, ο υπάλληλος ο οποίος δεν ασκεί επικερδή επαγγελματική δραστηριότητα δύναται, με αίτηση που υποβάλει το αργότερο εντός μηνός από την έναρξη της άδειας για προσωπικούς λόγους, να συνεχίσει να απολαύει της κάλυψης που προβλέπεται σε αυτά τα άρθρα, με την επιφύλαξη καταβολής των συνεισφορών που είναι αναγκαίες για την κάλυψη των κινδύνων που αναφέρονται στο άρθρο 72, παράγραφος 1 και στο άρθρο 73, παράγραφος 1, κατά το ήμισυ το πρώτο έτος της άδειας για προσωπικούς λόγους και εξ ολοκλήρου κατά την υπόλοιπη διάρκεια της άδειας αυτής. Πάντως, δεν δύναται να απολαύει κάλυψης κατά των κινδύνων που αναφέρονται στο άρθρο 73 εφόσον δεν καλύπτεται επίσης έναντι των κινδύνων που αναφέρονται στο άρθρο 72. Οι συνεισφορές υπολογίζονται βάσει του τελευταίου βασικού μισθού του υπαλλήλου.»

ε) Στην παράγραφο 4, στοιχείο δ), οι λέξεις «της κατηγορίας ή του κλάδου του» αντικαθίστανται από την έκφραση «της ομάδας καθηκόντων στην οποία ανήκει», και στην τελευταία πρόταση, μετά το «πραγματικής επαναφοράς του» προστίθενται οι όροι: «ή της απόσπασής του».

1. 42. Το άρθρο 41, παράγραφος 3, προστίθεται ως εξής:

α) Στο δεύτερο εδάφιο, οι λέξεις «της κατηγορίας ή του κλάδου του» αντικαθίστανται από την έκφραση «της ομάδας καθηκόντων του».

β) Στο έκτο εδάφιο, οι λέξεις «για τις συντάξεις» παρεμβάλλονται μετά τις λέξεις «διορθωτικού συντελεστή».

43. Μετά το άρθρο 42, δημιουργείται ένα «Τμήμα 6: Γενική άδεια και άδεια για οικογενειακούς λόγους» και παρεμβάλλονται τα ακόλουθα άρθρα 42α και 42β:

«Άρθρο 42α

Κάθε υπάλληλος δικαιούται να λάβει, για κάθε παιδί, γονική άδεια ανώτατης διάρκειας έξι μηνών, χωρίς καταβολή του βασικού μισθού του, την οποία οφείλει να λάβει στο διάστημα των δώδεκα ετών μετά τη γέννηση ή την υιοθεσία του παιδιού. Η διάρκεια της άδειας αυτής μπορεί να διπλασιασθεί για τους μόνους γονείς, τους αναγνωρισμένους ως τέτοιους δυνάμει των γενικών εκτελεστικών διατάξεων που εκδίδουν τα όργανα. Η άδεια αυτή μπορεί να ληφθεί σε τμήματα διάρκεια τουλάχιστον ενός μηνός.

Στη διάρκεια της γονικής άδειάς του, ο υπάλληλος εξακολουθεί να συμμετέχει στο καθεστώς κοινωνικής ασφάλισης. Εξακολουθεί επίσης να αποκτά συνταξιοδοτικά δικαιώματα και διατηρεί το δικαίωμα του επιδόματος για συντηρούμενο τέκνο καθώς και του σχολικού επιδόματος. Επίσης, διατηρεί τη θέση του, το δικαίωμά του προαγωγής κατά κλιμάκιο και τη δυνατότητα βαθμολογικής εξέλιξής του. Η άδεια μπορεί να ληφθεί υπό τη μορφή είτε πλήρους παύσης της υπηρεσίας είτε εργασίας με μειωμένο ωράριο. Στην περίπτωση γονικής άδειας λαμβανομένης υπό τη μορφή εργασίας με μειωμένο ωράριο, η αναφερόμενη στο πρώτο εδάφιο ανώτατη διάρκεια διπλασιάζεται. Στη διάρκεια της γονικής άδειάς του, ο υπάλληλος δικαιούται μηνιαίου επιδόματος [750 ευρώ] [6], μειωμένου κατά το ήμισυ στην περίπτωση ημιαπασχόλησης, αλλά δεν δύναται να ασκεί καμία άλλη αμειβόμενη δραστηριότητα. Το όργανο καταβάλει ολόκληρη τη συνεισφορά στο καθεστώς κοινωνικής ασφάλισης που προβλέπεται στα άρθρα 72 και 73, υπολογιζόμενη βάσει του βασικού μισθού του υπαλλήλου. Ωστόσο, στην περίπτωση αδείας που λαμβάνεται υπό τη μορφή εργασίας με μειωμένο ωράριο, η διάταξη αυτή εφαρμόζεται μόνο στη διαφορά μεταξύ του πλήρους βασικού μισθού και του κατ´αναλογία μειωμένου βασικού μισθού. Για το μέρος του βασικού μισθού που πράγματι καταβάλλεται, η συνεισφορά του υπαλλήλου υπολογίζεται με εφαρμογή των ίδιων εκατοστιαίων ποσοστών που θα εφαρμόζοντο στην περίπτωση πλήρους απασχόλησής του.

[6] Βλέπε υποσημείωση 8.

Το επίδομα αυξάνεται σε [1 000 ευρώ] [7] κατά μήνα, ή σε ποσοστό 50% του ποσού αυτού στην περίπτωση ημιαπασχόλησης, για τους αναφερόμενους στο πρώτο εδάφιο μόνους γονείς και στη διάρκεια των τριών πρώτων μηνών της γονικής άδειας, όταν την άδεια αυτή λαμβάνει ο πατέρας στη διάρκεια της άδειας μητρότητας ή οποιοσδήποτε από τους γονείς αμέσως μετά την άδεια μητρότητας, στη διάρκεια της άδειας λόγω υιοθεσίας ή αμέσως μετά την άδεια λόγω υιοθεσίας. Η αναπροσαρμογή των ανωτέρω ποσών γίνεται υπό τους ίδιους όρους που ισχύουν για την αναπροσαρμογή των αποδοχών.

[7] Βλέπε υποσημείωση 8.

Άρθρο 42β

Ο υπάλληλος δικαιούται να λάβει άδεια για οικογενειακούς λόγους, χωρίς καταβολή του βασικού μισθού του, στην περίπτωση που ο/η σύζυγός του, κάποιος ανιών ή κατιών του, αδελφός ή αδελφή του έχει προσβληθεί από ιατρικά πιστοποιημένη σοβαρή ασθένεια ή βαριά αναπηρία. Η συνολική διάρκεια της άδειας αυτής περιορίζεται σε εννέα μήνες για ολόκληρη τη σταδιοδρομία του υπαλλήλου.

Εφαρμόζονται εν προκειμένω οι διατάξεις του δευτέρου εδαφίου του άρθρου 42α.»

44. Το άρθρο 43 τροποποιείται ως εξής:

α) Στο πρώτο εδάφιο, οι λέξεις «με εξαίρεση του υπαλλήλους των βαθμών A1 και A2» απαλείφονται.

β) Παρεμβάλλεται ένα δεύτερο εδάφιο με την εξής διατύπωση :

«Η έκθεση των υπαλλήλων που ανήκουν στην ομάδα καθηκόντων AST και από τον τέταρτο βαθμό της ομάδας αυτής, μπορεί επίσης να περιλαμβάνει γνώμη για το κατά πόσον, βάσει της απόδοσής του, ο ενδιαφερόμενος διαθέτει το απαιτούμενο δυναμικό για την ανάληψη καθηκόντων υπαλλήλου διοικήσεως.»

45. Στο άρθρο 44 προστίθεται το ακόλουθο εδάφιο:

«Σε περίπτωση διορισμού υπαλλήλου σε θέση προϊσταμένου διοικητικής μονάδας, διευθυντή ή γενικού διευθυντή, ενώ παραμένει στον ίδιο βαθμό, αυτός απολαύει, κατά το χρόνο ενάρξεως ισχύος του διορισμού, προαγωγής κατά κλιμάκιο στο βαθμό αυτό. Η προαγωγή αυτή συνεπάγεται αύξηση του μηνιαίου βασικού μισθού του αντίστοιχη προς την εκατοστιαία μισθολογική διαφορά μεταξύ του πρώτου και του δευτέρου κλιμακίου κάθε βαθμού. Αν το ποσό της αύξησης είναι κατώτερο της διαφοράς αυτής ή αν ο υπάλληλος κατέχει τότε ήδη το τελευταίο κλιμάκιο του βαθμού του, λαμβάνει προσαύξηση του βασικού μισθού τέτοια που να απολαύει της ανωτέρω αυξήσεως μέχρι ενάρξεως ισχύος της επόμενης προαγωγής του.»

46. Τα άρθρα 45 και 46 αντικαθίστανται από το ακόλουθο κείμενο :

«Άρθρο 45

1. Η προαγωγή απονέμεται με απόφαση της αρμόδιας για τους διορισμούς αρχής λαμβανομένης υπόψη του άρθρου 6, παράγραφος 2. Συνεπάγεται για τον υπάλληλο το διορισμό του στο αμέσως ανώτερο βαθμό της ομάδας καθηκόντων στην οποία ανήκει. Γίνεται αποκλειστικά με επιλογή μεταξύ των υπαλλήλων που έχουν διανύσει ελάχιστο διάστημα δύο ετών στο βαθμό τους, μετά από συγκριτική εξέταση των προσόντων των προαγώγιμων υπαλλήλων. Για τους σκοπούς της συγκριτικής εξέτασης των προσόντων, η αρμόδια για τους διορισμούς αρχή δύναται να λάβει υπόψη της τις ευθύνες που εκπληρώθηκαν από τον υπάλληλο».

«Άρθρο 45α

1. Η μετάβαση υπαλλήλου της ομάδας καθηκόντων AST, βαθμού τουλάχιστον 5, στην ομάδα καθηκόντων AD είναι δυνατή, με μετάθεσή του κατά την έννοια του άρθρου 29, υπό τον όρο ιδίως ότι έχει επιτυχώς παρακολουθήσει σειρά κύκλων μαθημάτων επιμόρφωσης, ανωτέρου επιπέδου, που να εγγυάται ότι ο ενδιαφερόμενος έχει φθάσει σε επίπεδο ισοδύναμο με το απαιτούμενο από το άρθρο 5 παράγραφος 3 επίπεδο. Τα όργανα αποφασίζουν, εκδίδοντας σχετικές γενικές εκτελεστικές διατάξεις, τις λεπτομέρειες θέσεως σε εφαρμογή των ανωτέρω διατάξεων, ιδίως όσον αφορά την επιμόρφωση και τη μετάθεση. Στις λεπτομέρειες αυτές θα πρέπει να λαμβάνεται υπόψη η εξέλιξη της σταδιοδρομίας.

2. Η μετάθεση του υπαλλήλου δεν έχει επίπτωση όσον αφορά το βαθμό και το κλιμάκιό του.

Άρθρο 46

Ο υπάλληλος που διορίζεται σε ανώτερο βαθμό, σύμφωνα με το άρθρο 45, παράγραφος 1, κατατάσσεται στο πρώτο κλιμάκιο του βαθμού αυτού. Ωστόσο, όταν διορίζονται σε ανώτερο βαθμό σύμφωνα με το άρθρο 45, οι υπάλληλοι των βαθμών AD 9 έως AD 13 οι οποίοι ασκούν τα καθήκοντα προϊσταμένων διοικητικής μονάδας κατατάσσονται στο δεύτερο κλιμάκιο του νέου βαθμού τους. Η ίδια διάταξη εφαρμόζεται στον υπάλληλο ο οποίος :

- προαγόμενος διορίζεται ως διευθυντής ή γενικός διευθυντής ή

- κατέχει θέση διευθυντή ή γενικού διευθυντή και στον οποίο εφαρμόζεται η τελευταία πρόταση του άρθρου 44, δεύτερο εδάφιο.»

47. Στο άρθρο 47 παρεμβάλλεται ένα νέο στοιχείο ζ):

«ζ) μέτρων εθελούσιας εξόδου από την υπηρεσία.»

Το πρώην στοιχείο ζ) γίνεται στοιχείο η).

48. Παρεμβάλλεται το ακόλουθο άρθρο 47α:

«Άρθρο 47α

1. Για την αντιμετώπιση ορισμένων εξαιρετικών περιστάσεων - μεταξύ των οποίων ιδίως η διεύρυνση της Ένωσης με νέα κράτη μέλη, η αναδιοργάνωση των υπηρεσιών ή η αναδιάταξη του προσωπικού μετά από κάποια μεταβολή των προτεραιοτήτων - η αρμόδια για τους διορισμούς αρχή θα χρειάζεται ενδεχομένως να λαμβάνει έναντι καθορισμένου αριθμού υπαλλήλων που το επιθυμούν, μέτρα οριστικής λήξης των καθηκόντων, στο εξής αναφερόμενα ως «εθελούσια έξοδος».

Ο αριθμός των προς αποχώρηση υπαλλήλων πρέπει να προσδιορίζεται και να εγκρίνεται από την αρμόδια δημοσιονομική αρχή στο πλαίσιο της διαδικασίας κατάρτισης του προϋπολογισμού.

Η εθελούσια έξοδος μπορεί να εφαρμόζεται μόνο στους υπαλλήλους άνω των 50 ετών που έχουν συμπληρώσει τουλάχιστον δέκα χρόνια υπηρεσίας, οι οποίοι υποβάλλουν σχετική αίτηση.

Η επιλογή μεταξύ των αιτουμένων την υπαγωγή τους στο μέτρο υποψηφίων διενεργείται, με βάση το συμφέρον της υπηρεσίας, από την αρμόδια για τους διορισμούς αρχή, κατόπιν γνώμης της επιτροπής ίσης εκπροσώπησης.

2. Ο αποχωρών βάσει του μέτρου υπάλληλος λαμβάνει αποζημίωση και δικαιούται κάλυψη από το κοινό καθεστώς υγειονομικής ασφάλισης σύμφωνα με τους καθοριζόμενους στο παράρτημα IV όρους.

Κατά το διάστημα στο οποίο δικαιούται αποζημίωσης και για ανώτατη διάρκεια έξι ετών, ο αποχωρήσας βάσει του μέτρου υπάλληλος εξακολουθεί να αποκτά νέα δικαιώματα συντάξεως αρχαιότητας βάσει του μισθού που αντιστοιχεί στο βαθμό και το κλιμάκιό του, με την επιφύλαξη ότι, στη διάρκεια της περιόδου αυτής, καταβάλλεται η προβλεπόμενη από τον ΚΥΚ συνεισφορά βάσει του ανωτέρω μισθού, και χωρίς το σύνολο της συντάξεως να δύναται να υπερβεί το προβλεπόμενο στο δεύτερο εδάφιο του άρθρου 77 ανώτατο ποσό. Για την εφαρμογή του άρθρου 5 του παραρτήματος VIII, το διάστημα αυτό θεωρείται ως χρόνος υπηρεσίας.

Το ποσό των εισοδημάτων που εισπράττει ο ενδιαφερόμενος από οποιαδήποτε νέα απασχόλησή του εκπίπτει από την προβλεπόμενη στην παράγραφο 1 αποζημίωση, στο μέτρο εκείνο κατά το οποίο τα εν λόγω εισοδήματα, σωρευόμενα με την αποζημίωση αυτή, υπερβαίνουν τις τελευταίες συνολικές αποδοχές του ως υπαλλήλου, βάσει του μισθολογικού πίνακα που ισχύει την 1η ημέρα του μηνός κατά τον οποίο εκκαθαρίζεται η αποζημίωση.

Εφαρμόζονται εν προκειμένω οι διατάξεις του άρθρου 41, παράγραφος 3, εδάφια 5 έως 9.»

49. Το άρθρο 48 τροποποιείται ως εξής :

α) Στο τρίτο εδάφιο, οι όροι «της κατηγορίας A και του γλωσσικού κλάδου» αντικαθίστανται από του όρους

«της ομάδας καθηκόντων AD».

β) Στο τρίτο εδάφιο, οι όροι «των άλλων κατηγοριών» αντικαθίστανται από τους όρους «της ομάδας καθηκόντων AST».

50. Στο άρθρο 49, πρώτο εδάφιο, απαλείφεται ο αριθμός «13».

51. Το άρθρο 50 τροποποιείται ως εξής :

α) Στο πρώτο εδάφιο, οι όροι «Κάθε υπάλληλος που κατέχει θέση των βαθμών A 1 και A 2» αντικαθίστανται από τους όρους «Κάθε μέλος του ανώτερου στελεχικού δυναμικού κατά την έννοια του άρθρου 29, παράγραφος 2,».

Ο όρος «της θέσεως αυτής» αντικαθίσταται από τον όρο «τη θέση του».

β) Στο τρίτο εδάφιο, οι όροι «και δεν έχει τοποθετηθεί σε άλλη θέση της κατηγορίας ή του κλάδου του που αντιστοιχεί στο βαθμό του,» απαλείφονται.

γ) Στο έκτο εδάφιο, οι όροι «το άρθρο 9 του παραρτήματος VIII» αντικαθίστανται από τους όρους «το άρθρο 8 του παραρτήματος VIII».

52. Ο τίτλος του τμήματος 4: Απόλυση λόγω επαγγελματικής ανεπάρκειας αλλάζει σε «Διαδικασίες για επαγγελματική ανεπάρκεια».

53. Το άρθρο 51 αντικαθίσταται από το ακόλουθο κείμενο:

«Άρθρο 51

1. Κάθε όργανο καθορίζει τις διαδικασίες εκείνες που επιτρέπουν την ανίχνευση, διαχείριση και επίλυση των περιπτώσεων επαγγελματικής ανεπάρκειας κατά τρόπο προληπτικό και θετικό. Όταν εξαντληθούν οι διαδικασίες αυτές, ο υπάλληλος ο οποίος, με βάση συνεχόμενες εκθέσεις αξιολόγησης της σταδιοδρομίας του, επιδεικνύει επαγγελματική ανεπάρκεια κατά την άσκηση των καθηκόντων του, μπορεί να απολυθεί, να υποβιβαστεί ή να καταταγεί σε κατώτερη ομάδα καθηκόντων στον ίδιο βαθμό ή σε κατώτερο.

Εντούτοις, η αρμόδια για τους διορισμούς αρχή μπορεί να προτείνει στον ενδιαφερόμενο την κατάταξή του σε κατώτερο βαθμό ή σε κατώτερη ομάδα καθηκόντων.

2. Κάθε πρόταση περί απολύσεως, υποβιβασμού κατά βαθμό ή ομάδα καθηκόντων ενός υπαλλήλου οφείλει να εκθέτει τους λόγους που την αιτιολογούν και να γνωστοποιείται στον ενδιαφερόμενο.

3. Ο υπάλληλος έχει το δικαίωμα να του κοινοποιηθεί ο πλήρης ατομικός του φάκελος και να λάβει αντίγραφο όλων των εγγράφων της διαδικασίας. Διαθέτει, για την προετοιμασία της υπεράσπισής του, προθεσμία τουλάχιστον δεκαπέντε ημερών από την ημερομηνία παραλαβής της προτάσεως. Δύναται να ζητήσει τη συνδρομή προσώπου της επιλογής του. Ο υπάλληλος δύναται να υποβάλει γραπτές παρατηρήσεις και, κατόπιν αιτήσεώς του, τυγχάνει ακροάσεως από την ισομερή συμβουλευτική επιτροπή του άρθρου 9 παράγραφος 6. Δύναται επίσης να προτείνει μάρτυρες και, κατόπιν αιτήσεώς του, τυγχάνει ακροάσεως από την ισομερή συμβουλευτική επιτροπή του άρθρου 9 παράγραφος 6.

4. Ενώπιον της ισομερούς συμβουλευτικής επιτροπής, το όργανο εκπροσωπείται από ειδικά προς τούτο εντεταλμένο από την αρμόδια για τους διορισμούς αρχή υπάλληλο και απολαύει των ίδιων δικαιωμάτων όπως ο ενδιαφερόμενος.

5. Βασιζόμενη στην ανωτέρω πρόταση και λαμβάνοντας υπόψη, κατά περίπτωση, τις γραπτές και προφορικές δηλώσεις του ενδιαφερομένου και των μαρτύρων, η ισομερής συμβουλευτική επιτροπή διατυπώνει με πλειοψηφία, αιτιολογημένη γνώμη που αναφέρει το κατά την κρίση της ληπτέο ενδεχομένως μέτρο, ενόψει των γεγονότων που αποδείχθηκαν βάσει αιτήσεώς της. Διαβιβάζει τη γνώμη αυτή στην αρμόδια για τους διορισμούς αρχή και στον ενδιαφερόμενο εντός προθεσμίας δύο μηνών από την ημέρα που επελήφθη της υποθέσεως. Ο πρόεδρος συμμετέχει στις αποφάσεις της ισομερούς συμβουλευτικής επιτροπής μόνον όταν πρόκειται για διαδικαστικά ζητήματα ή σε περίπτωση ισοψηφίας των μελών.

Η αρμόδια για τους διορισμούς αρχή εκδίδει την απόφασή της εντός προθεσμίας δύο μηνών αφότου λάβει τη γνώμη της επιτροπής, και αφού προηγουμένως ακούσει τον ενδιαφερόμενο.

6. Ο απολυθείς για λόγους επαγγελματικής ανεπάρκειας υπάλληλος δικαιούται κατά μήνα αποζημίωση απόλυσης ίση προς το βασικό μισθό υπαλλήλου πρώτου κλιμακίου του βαθμού 1 και επί το καθοριζόμενο στην παράγραφο 7 διάστημα. Ο υπάλληλος δικαιούται επίσης να λαμβάνει, κατά το ίδιο διάστημα, τα προβλεπόμενα στο άρθρο 67 οικογενειακά επιδόματα. Το επίδομα στέγης υπολογίζεται βάσει του μηνιαίου βασικού μισθού υπαλλήλου βαθμού 1 σύμφωνα με τις διατάξεις του άρθρου 1 του παραρτήματος VII.

Η αποζημίωση αυτή δεν καταβάλλεται στην περίπτωση που ο υπάλληλος παραιτείται μετά την κίνηση της διαδικασίας που αναφέρεται στις παραγράφους 1 έως 3, ή που ήδη δικαιούται άμεση καταβολή της πλήρους συντάξεως.

7. Το διάστημα κατά το οποίο διενεργούνται οι προαναφερόμενες στην παράγραφο 6 πληρωμές υπολογίζεται ως εξής :

- αν, κατά την ημερομηνία έκδοσης της απόφασης για απόλυση, ο ενδιαφερόμενος δεν έχει συμπληρώσει πέντε έτη υπηρεσίας, το διάστημα είναι τριών μηνών,

- αν ο ενδιαφερόμενος έχει συμπληρώσει πέντε ή περισσότερα έτη, αλλά όχι δέκα έτη υπηρεσίας, το διάστημα είναι έξι μηνών,

- αν ο ενδιαφερόμενος έχει συμπληρώσει δέκα ή περισσότερα έτη, αλλά όχι είκοσι έτη υπηρεσίας, είναι εννέα μηνών,

- αν ο ενδιαφερόμενος έχει συμπληρώσει πάνω από είκοσι έτη υπηρεσίας, το διάστημα είναι δώδεκα μηνών.

8. Στην περίπτωση υποβιβασμού ή κατάταξής του σε κατώτερη ομάδα καθηκόντων για λόγους επαγγελματικής ανεπάρκειας, ο υπάλληλος δύναται, μετά πάροδο έξι ετών, να ζητήσει την απάλειψη από τον προσωπικό του φάκελο κάθε μνείας του μέτρου αυτού.

9. Ο ενδιαφερόμενος υπάλληλος δικαιούται επιστροφή των εύλογων εξόδων με τα οποία επιβαρύνθηκε κατά τη διάρκεια της διαδικασίας, και ιδίως της αμοιβής συνηγόρου υπερασπίσεώς του που δεν ανήκει στο όργανο, στην περίπτωση που η προβλεπόμενη στο παρόν άρθρο διαδικασία τερματίζεται χωρίς να ληφθεί απόφαση για απόλυση, υποβιβασμό ή κατάταξη σε κατώτερη ομάδα καθηκόντων.»

54. Στο άρθρο 52, το πρώτο εδάφιο τροποποιείται ως εξής:

Στο εισαγωγικό μέρος, οι όροι «του άρθρου 50» αντικαθίστανται από τους όρους «του άρθρου 47 α και του άρθρου 50».

55. Στο άρθρο 54, οι όροι «είτε στη σταδιοδρομία στην οποία ευρίσκεται είτε στην αμέσως ανώτερη σταδιοδρομία» αντικαθίστανται από τους όρους

«είτε στον βαθμό στο οποίο ευρίσκεται είτε στον αμέσως ανώτερο βαθμό».

56. Το άρθρο 55α αντικαθίσταται από το ακόλουθο κείμενο:

«Άρθρο 55α

1. Ο υπάλληλος δύναται να ζητεί την άδεια να εργάζεται με μειωμένο ωράριο.

Η σχετική έγκριση μπορεί να παρέχεται από την αρμόδια για τους διορισμούς αρχή εφόσον το μέτρο αυτό είναι συμβιβάσιμο με το συμφέρον της υπηρεσίας.

Η έγκριση αυτή παρέχεται αυτοδικαίως στον υπάλληλο, στις εξής περιπτώσεις :

- για να παρέχει φροντίδα σε τέκνο ηλικίας έως 8 ετών,

- για να παρέχει φροντίδα σε τέκνο ηλικίας 8 έως 12ετών, εφόσον η μείωση του χρόνου εργασίας δεν υπερβαίνει το 10% της κανονικής διάρκειας,

- για να παρέχει φροντίδα στο/στη σύζυγο, σε ανιόντα, κατιόντα, αδελφό, αδελφή με σοβαρή ασθένεια ή βαριά αναπηρία,

- για την παρακολούθηση συμπληρωματικής επιμόρφωσης ή

- από το 55ο έτος της ηλικίας, στη διάρκεια των πέντε τελευταίων ετών προ της συνταξιοδότησής του.

Εντούτοις,, όταν η εργασία με μειωμένο ωράριο ζητείται βάσει της ανωτέρω τέταρτης ή πέμπτης περιπτώσεως, η αρμόδια για τους διορισμούς αρχή δύναται να απορρίπτει το αίτημα ή να μεταθέτει την ημερομηνία έναρξης ισχύος της εγκρίσεως, σε εξαιρετικές περιπτώσεις και για λόγους επιτακτικού συμφέροντος της υπηρεσίας.

Όταν η έγκριση παρέχεται για τους αναφερόμενους στην ανωτέρω τέταρτη περίπτωση λόγους, η σωρευτική διάρκεια των διαστημάτων εργασίας με μειωμένο ωράριο περιορίζεται σε πέντε έτη για όλη τη σταδιοδρομία του υπαλλήλου.

2. Η αρμόδια για τους διορισμούς αρχή απαντά στο αίτημα του υπαλλήλου εντός προθεσμίας 60 ημερών.

3. Οι λεπτομέρειες της εργασίας με μειωμένο ωράριο και η διαδικασία χορήγησης της σχετικής αδείας καθορίζονται στο παράρτημα IVα.»

57. Παρεμβάλλεται το ακόλουθο άρθρο 55β :

«Άρθρο 55β

Ο υπάλληλος δύναται να ζητήσει την άδεια να εργάζεται με μειωμένο ωράριο (ημιαπασχόληση) υπό τη μορφή της επιμερισμένης απασχόλησης σε θέση την οποία η αρμόδια για τους διορισμούς αρχή έχει προσδιορίσει ως επιδεχόμενη αυτή τη ρύθμιση εργασίας. Η άδεια ημιαπασχόλησης υπό τη μορφή επιμερισμένης απασχόλησης δεν περιορίζεται χρονικά, αλλά, η αρμόδια για τους διορισμούς αρχή δύναται να την ανακαλέσει, προς το συμφέρον της υπηρεσίας, με προειδοποίηση έξι μηνών. Ομοίως, η αρμόδια για τους διορισμούς αρχή δύναται να ανακαλέσει την άδεια, κατόπιν αιτήσεως του ενδιαφερομένου υπαλλήλου, με προειδοποίηση έξι μηνών τουλάχιστον. Στην περίπτωση αυτή, είναι δυνατή η τοποθέτηση του υπαλλήλου σε άλλη θέση (μετάθεση).

Εφαρμόζονται οι διατάξεις του άρθρου 3 του παραρτήματος IV α, πλην της τελευταίας προτάσεως του δευτέρου εδαφίου, και του άρθρου 59α.

Η αρμόδια για τους διορισμούς αρχή δύναται να θεσπίζει τις λεπτομέρειες εφαρμογής των διατάξεων αυτών.»

58. Το άρθρο 56 τροποποιείται ως εξής :

α) Στο δεύτερο εδάφιο, οι όροι «των κατηγοριών A και B και του γλωσσικού κλάδου» αντικαθίστανται από τους όρους «της ομάδας καθηκόντων AD».

β) Στο τρίτο εδάφιο, οι όροι «των κατηγοριών C και D» αντικαθίστανται από τους όρους «της ομάδας καθηκόντων AST».

59. Παρεμβάλλεται το ακόλουθο άρθρο 56γ:

«Άρθρο 56γ

Προβλέπεται δυνατότητα χορήγησης αποζημιώσεων σε ορισμένους υπαλλήλους, ώστε να λαμβάνονται υπόψη οι επίπονες συνθήκες εργασίας τους.

Το Συμβούλιο, αποφασίζοντας επί προτάσεως της Επιτροπής υποβαλλόμενης μετά από διαβούλευση με την επιτροπή του ΚΥΚ, καθορίζει τις κατηγορίες των δικαιούχων, τις προϋποθέσεις χορήγησης και τους συντελεστές των αποζημιώσεων αυτών.»

60. Το άρθρο 58 αντικαθίσταται από το ακόλουθο κείμενο:

«Άρθρο 58

Πέραν της προβλεπόμενης στο άρθρο 57 αδείας, οι γυναίκες σε κατάσταση εγκυμοσύνης δικαιούνται, αφού προσκομίσουν ιατρικό πιστοποιητικό, επιπλέον άδεια είκοσι εβδομάδων. Η άδεια αυτή αρχίζει το ενωρίτερο έξι εβδομάδες πριν την πιθανή ημερομηνία τοκετού που αναφέρεται στο πιστοποιητικό και λήγει το ενωρίτερο δεκατέσσερις εβδομάδες μετά την ημερομηνία του τοκετού. Σε περίπτωση πολλαπλής ή πρόωρης γέννησης ή σε περίπτωση γέννησης παιδιού με αναπηρία, η άδεια διαρκεί εικοσιτέσσερις εβδομάδες. Για τους σκοπούς της παρούσας διάταξης, πρόωρη γέννηση είναι η γέννηση που λαμβάνει χώρα πριν το τέλος της 34ης εβδομάδας κύησης.»

61. Το άρθρο 59 αντικαθίσταται από το ακόλουθο κείμενο:

«1. Ο υπάλληλος που αποδεικνύει ότι κωλύεται να ασκήσει τα καθήκοντά του λόγω ασθενείας ή ατυχήματος απολαύει αυτοδικαίως αναρρωτικής αδείας.

Ο ενδιαφερόμενος οφείλει, το συντομότερο, να ειδοποιήσει το όργανο στο οποίο ανήκει για την αδυναμία παροχής υπηρεσιών, προσδιορίζοντας τον τόπο όπου ευρίσκεται. Υποχρεούται να προσκομίσει, από την τέταρτη ημέρα της απουσίας του ιατρικό πιστοποιητικό. Το πιστοποιητικό αυτό πρέπει να αποσταλεί το αργότερο την πέμπτη ημέρα της απουσίας, γεγονός αποδεικνυόμενο από την σφραγίδα του ταχυδρομείου. Αλλιώς, η απουσία θεωρείται ως αδικαιολόγητη, εκτός εάν το πιστοποιητικό δεν εστάλη για λόγους πέραν της βουλήσεως του υπαλλήλου. Ο ευρισκόμενος σε άδεια λόγω ασθενείας υπάλληλος είναι δυνατόν, ανά πάσα στιγμή, να υποβληθεί σε παραγγελλόμενο από το όργανο ιατρικό έλεγχο. Αν από υπαιτιότητα του ενδιαφερομένου ο έλεγχος αυτός δεν μπορεί να πραγματοποιηθεί, η απουσία του θεωρείται ως αδικαιολόγητη από την ημέρα κατά την οποία είχε προβλεφθεί η διενέργεια του ελέγχου.

Εάν ο υπάλληλος θεωρεί ότι τα πορίσματα του ιατρικού ελέγχου που διοργανώθηκε από την αρμόδια για τους διορισμούς αρχή είναι ιατρικώς αδικαιολόγητα, μπορεί είτε ο ίδιος είτε ένας ιατρός που ενεργεί εξ ονόματός του, να απευθύνει, εντός δύο εργάσιμων ημερών, στο όργανο αίτηση διαιτησίας από ανεξάρτητο ιατρό. Το όργανο διαβιβάζει αμέσως το αίτημα αυτό σε άλλον ιατρό, προσδιοριζόμενο κατόπιν κοινής συμφωνίας από τον ιατρό του υπαλλήλου και από τον ιατρό-σύμβουλο του οργάνου. Εάν εντός πέντε ημερών δεν υπάρξει τέτοια συμφωνία, το όργανο επιλέγει ένα από τα εγγεγραμμένα στον κατάλογο των ανεξάρτητων ιατρών πρόσωπα, κατάλογο ειδικά συντασσόμενο κάθε έτος με κοινή συμφωνία της αρμόδιας για τους διορισμούς αρχής και της επιτροπής προσωπικού. Ο υπάλληλος μπορεί να αμφισβητήσει, εντός προθεσμίας δύο εργάσιμων ημερών, την επιλογή του οργάνου, οπότε το τελευταίο διαλέγει άλλο πρόσωπο από τον κατάλογο. η νέα αυτή επιλογή είναι οριστική. Η γνωμάτευση του ανεξάρτητου ιατρού, που διατυπώνεται μετά από διαβούλευση με τον ιατρό του υπαλλήλου και τον ιατρό-σύμβουλο του οργάνου, είναι δεσμευτική.

2. Όταν οι απουσίες λόγω ασθενείας, χωρίς ιατρικό πιστοποιητικό μη υπερβαίνουσες τις τρεις ημέρες, υπερβαίνουν συνολικά τις δώδεκα ημέρες σε περίοδο δώδεκα μηνών, ο υπάλληλος υποχρεούται να προσκομίζει ιατρικό πιστοποιητικό για κάθε νέα απουσία λόγω ασθενείας.

3. Η αρμόδια για τους διορισμούς αρχή δύναται να προσφύγει στην επιτροπή αναπηρίας για την περίπτωση υπαλλήλου του οποίου το σύνολο των αναρρωτικών αδειών υπερβαίνει τους δώδεκα μήνες κατά τη διάρκεια περιόδου τριών ετών.

4. Ο υπάλληλος είναι δυνατόν να τεθεί αυτεπαγγέλτως σε άδεια, μετά από εξέταση που διενεργείται από τον ιατρό - σύμβουλο του οργάνου, αν το απαιτεί η κατάσταση της υγείας του ή αν στην κατοικία του έχει εκδηλωθεί μεταδοτική νόσος. Σε περίπτωση αμφισβητήσεως, εφαρμόζεται η διαδικασία η προβλεπόμενη στο τρίτο εδάφιο της παραγράφου 1.

5. Ο υπάλληλος υποχρεούται να υποβάλλεται κάθε έτος σε προληπτική ιατρική εξέταση είτε από ιατρό - σύμβουλο που ορίζει η αρμόδια για τους διορισμούς αρχή, είτε από ιατρό της εκλογής του.

Στην τελευταία αυτή περίπτωση, οι αμοιβές του ιατρού επιστρέφονται από το όργανο μέχρις ανωτάτου ορίου ποσού, καθοριζόμενου, το πολύ για μία τριετία, από την αρμόδια για τους διορισμούς αρχή, κατόπιν γνώμης της επιτροπής του ΚΥΚ.»

62. Το άρθρο 59α αντικαθίσταται από το ακόλουθο κείμενο:

«Άρθρο 59α

Η ετήσια άδεια του υπαλλήλου στον οποίο έχει επιτραπεί να εργάζεται με μειωμένο ωράριο ελαττώνεται κατ´αναλογία, όσο διαρκεί η δραστηριότητα αυτή».

Στο άρθρο 66, ο πίνακας αντικαθίσταται από τον ακόλουθο πίνακα [8]:

[8] Τα σχετικά με τις αποδοχές ποσά, που εμφαίνονται στα παραρτήματα I και II, βασίζονται στα ποσά που ανέφερε ο ΚΥΚ [Ιούλιο του 2001]. τα ποσά αυτά θα διορθωθούν αυτομάτως σύμφωνα με τις αναπροσαρμογές των εν λόγω ποσών που θα αποφασίσει το Συμβούλιο μεταξύ [Ιουλίου 2001] και της ημερομηνίας ενάρξεως ισχύος του παρόντος ΚΥΚ.

>ΘΕΣΗ ΠIΝΑΚΑ>

63. Το άρθρο 66α απαλείφεται.

64. Στο άρθρο 68, πρώτο εδάφιο, οι όροι «που προβλέπεται στα άρθρα 41 και 50» αντικαθίστανται από τους όρους «που προβλέπονται στα άρθρα 41, 47 α και 50».

65. Στο άρθρο 68α, ο όρος «με μειωμένο ωράριο» παραμένει ως έχει.

66. Το άρθρο 70 τροποποιείται ως εξής :

α) Στο πρώτο εδάφιο, μετά τους όρους «ο επιζών»

παρεμβάλλονται οι όροι

«κατά την αποβίωσή του».

β) Στο δεύτερο εδάφιο, μετά τους όρους «δικαιούχου συντάξεως»

παρεμβάλλονται οι όροι

«ή επιδόματος αναπηρίας».

γ) Στο δεύτερο εδάφιο, μετά τους όρους «όσον αφορά τη σύνταξη»

παρεμβάλλονται οι όροι

«ή το επίδομα».

67. Το άρθρο 70α απαλείφεται.

68. Το άρθρο 72 τροποποιείται ως εξής :

α) Στην παράγραφο 1, μετά το πρώτο εδάφιο παρεμβάλλονται τα ακόλουθα εδάφια :

"Για το καθεστώς υγειονομικής ασφάλισης, ο αναγνωρισμένος σύντροφος αντιμετωπίζεται ως σύζυγος, ακόμη και αν δεν πληρούται η προϋπόθεση που προβλέπεται από το άρθρο 1, παράγραφος 2, περίπτωση γ), τελευταία παύλα, του παραρτήματος VII.

Τα όργανα μπορούν, βάσει της ρυθμίσεως που αναφέρεται στο πρώτο εδάφιο της παραγράφου 1, να αναθέτουν σε κάποιο από αυτά την αρμοδιότητα καθορισμού των κανόνων που διέπουν την επιστροφή των εξόδων σύμφωνα με την προβλεπόμενη από το άρθρο 110 διαδικασία.»

β) Στην παράγραφο 1α, πρώτη πρόταση, οι όροι

«και ο οποίος προβάλλει την αιτιολογία ότι δεν δύναται να καλυφθεί από άλλο δημόσιο ασφαλιστικό σύστημα υγειονομικής περιθάλψεως»

αντικαθίστανται από τους όρους

«ο οποίος δεν ασκεί επικερδή επαγγελματική δραστηριότητα».

γ) Στην παράγραφο 1β οι όροι

«που αποδεικνύουν ότι δεν δικαιούνται επιστροφές από άλλο δημόσιο οργανισμό ασφαλιστικής ασθένειας»

αντικαθίστανται από τους όρους

«που δεν ασκούν επικερδή επαγγελματική δραστηριότητα»

δ) Στην παράγραφο 2, οι όροι «σύνταξη αναπηρίας» αντικαθίστανται από τους όρους «επίδομα αναπηρίας».

ε) Η παράγραφος 2 α αντικαθίσταται από το ακόλουθο κείμενο:

«2 α. Απολαύουν επίσης των προβλεπομένων στην παράγραφο 1 διατάξεων, με την προϋπόθεση ότι δεν ασκούν επικερδή επαγγελματική δραστηριότητα:

- ο πρώην υπάλληλος, δικαιούχος συντάξεως αρχαιότητας, ο οποίος έχει αποχωρήσει από την υπηρεσία των Κοινοτήτων πριν από την ηλικία των 60 ετών,

- ο δικαιούχος συντάξεως επιζώντων, η οποία προκύπτει από το θάνατο πρώην υπαλλήλου που έχει αποχωρήσει από την υπηρεσία των Κοινοτήτων πριν από την ηλικία των 60 ετών.

Η συνεισφορά που προβλέπεται στην παράγραφο 1 υπολογίζεται επί της συντάξεως του πρώην υπαλλήλου προς της εφαρμογής, κατά περίπτωση, του συντελεστή μειώσεως που προβλέπεται από το άρθρο 9 του παραρτήματος VIII του ΚΥΚ.

Εντούτοις, ο δικαιούχος συντάξεως ορφανού απολαύει των διατάξεων της παραγράφου 1 μόνον κατόπιν αιτήσεώς του. Η συνεισφορά υπολογίζεται βάσει της συντάξεως ορφανού.»

στ) Μετά την παράγραφο 2 α παρεμβάλλονται οι ακόλουθοι παράγραφοι :

«2 β. Εφόσον πρόκειται για δικαιούχο συντάξεως αρχαιότητας ή συντάξεως επιζώντων, η προβλεπόμενη στις παραγράφους 2 και 2 α συνεισφορά δεν δύναται να είναι κατώτερη αυτής που υπολογίζεται βάσει του βασικού μισθού του πρώτου κλιμακίου του βαθμού 1.

2 γ. Ο υπάλληλος που απολύθηκε σύμφωνα με το άρθρο 51 και δεν είναι δικαιούχος συντάξεως αρχαιότητας, απολαύει επίσης των προβλεπομένων στην παράγραφο 1 διατάξεων, υπό τον όρο ότι δεν ασκεί επικερδή επαγγελματική δραστηριότητα και υπό τον όρο ότι η συνεισφορά που υπολογίζεται επί του τελευταίου βασικού μισθού του τον βαρύνει κατά το ήμισυ.»

69. Στον τίτλο V, ο τίτλος του κεφαλαίου 3 αντικαθίσταται από το ακόλουθο κείμενο : «Συντάξεις και επίδομα αναπηρίας».

70. Το άρθρο 78 τροποποιείται ως εξής:

α) Στο πρώτο εδάφιο, ο όρος «συντάξεως» αντικαθίσταται από τον όρο «επιδόματος».

β) Τα εδάφια δύο έως πέντε αντικαθίστανται από το ακόλουθο κείμενο :

«Το άρθρο 52 εφαρμόζεται αναλογικά στους δικαιούχους επιδόματος αναπηρίας. Εάν ο δικαιούχος επιδόματος αναπηρίας ζητήσει να συνταξιοδοτηθεί πριν το 65 έτος της ηλικίας του χωρίς να έχει φθάσει στο ανώτατο ποσοστό συντάξεως, εφαρμόζονται οι γενικοί κανόνες της συντάξεως λόγω αρχαιότητας. Η χορηγούμενη σύνταξη αρχαιότητας καθορίζεται με βάση το μισθό που αντιστοιχεί στο βαθμό και το κλιμάκιο που κατείχε ο υπάλληλος τη στιγμή της θέσεώς του σε αναπηρία.

Το ποσοστό του επιδόματος αναπηρίας ορίζεται στο 70% του τελευταίου βασικού μισθού του υπαλλήλου. Πάντως, το επίδομα αυτό δεν δύναται να είναι κατώτερο του ελαχίστου ορίου διαβίωσης.

Το επίδομα αναπηρίας βαρύνεται με τη συνεισφορά υπέρ των συνταξιοδοτικού καθεστώτος.

Εφόσον η αναπηρία προέρχεται από ατύχημα που έχει επέλθει κατά την άσκηση ή επ´ευκαιρία της ασκήσεως των καθηκόντων, από επαγγελματική ασθένεια ή από πράξη αυτοθυσίας που έχει συντελεσθεί προς δημόσιο όφελος ή από το γεγονός ότι ο υπάλληλος εξέθεσε τη ζωή του σε κίνδυνο προκειμένου να διασώσει ανθρώπινη ζωή, το επίδομα αναπηρίας δεν μπορεί να είναι κατώτερο από το 120% του ελάχιστου ορίου διαβίωσης. Επιπλέον, στην περίπτωση αυτή, η συνεισφορά στο σύστημα συνταξιοδοτήσεως βαρύνει εξ ολοκλήρου τον προϋπολογισμό του οργάνου ή του οργανισμού που αναφέρονται στο άρθρο 1β».

71. Το άρθρο 79 τροποποιείται ως εξής :

α) Στο πρώτο και το δεύτερο εδάφιο, οι όροι «η χήρα» αντικαθίστανται από τους όρους «ο επιζών σύζυγος».

β) Στο πρώτο εδάφιο, οι όροι «της συντάξεως αρχαιότητας ή αναπηρίας» αντικαθίστανται από τους όρους «της συντάξεως αρχαιότητας ή του επιδόματος αναπηρίας».

72. Το άρθρο 79 α καταργείται.

73. Το άρθρο 80 τροποποιείται ως εξής :

α) Στο πρώτο εδάφιο, οι όροι «συντάξεως λόγω αρχαιότητας ή αναπηρίας» αντικαθίστανται από τους όρους «συντάξεως αρχαιότητας ή επιδόματος αναπηρίας» και οι όροι «όταν επήλθε ο θάνατος» παρεμβάλλονται μεταξύ «τα αναγνωριζόμενα» και «ως συντηρούμενα τέκνα».

β) Το τέταρτο εδάφιο αντικαθίσταται από το ακόλουθο κείμενο :

«Όσον αφορά τα εξομοιούμενα με συντηρούμενα τέκνα πρόσωπα, κατά την έννοια του άρθρου 2, παράγραφος 4, του παραρτήματος VII, η σύνταξή τους ορφανού δεν δύναται να υπερβαίνει το διπλάσιο του ποσού του επιδόματος συντηρούμενου τέκνου.»

γ) Μετά το τέταρτο εδάφιο παρεμβάλλεται το ακόλουθο εδάφιο :

«Σε περίπτωση υιοθεσίας, ο θάνατος του φυσικού γονέα, στον οποίο έχει υποκατασταθεί ο υιοθετήσας γονέας, δεν μπορεί να οδηγήσει στη χορήγηση συντάξεως ορφανού.»

δ) Στο έκτο εδάφιο, οι όροι «του άρθρου 50» αντικαθίστανται από τους όρους «των άρθρων 47 α ή 50».

ε) Προστίθεται το ακόλουθο εδάφιο :

«Στο πρόσωπο δικαιούχου συντάξεως ορφανού δεν μπορεί να σωρεύονται περισσότερες κοινοτικές συντάξεις ορφανού. Σε τέτοια ενδεχόμενη περίπτωση, του προσφέρεται η υψηλότερη σύνταξη.»

74. Στο άρθρο 81, το πρώτο εδάφιο τροποποιείται ως εξής :

α) Οι όροι «που απεκτήθη στην ηλικία των 60 ετών ή μετά από αυτή την ηλικία» απαλείφονται.

β) Οι όροι «συντάξεως αναπηρίας» αντικαθίστανται από τους όρους «επιδόματος αναπηρίας».

Προστίθεται η ακόλουθη πρόταση:

«Ο δικαιούχος συντάξεως επιζώντων δικαιούται την καταβολή των επιδομάτων αυτών εκ της αιτίας και μόνον των συντηρούμενων τέκνων του υπαλλήλου ή του πρώην υπαλλήλου κατά το θάνατό του.»

Στο άρθρο 81 α, παράγραφος 1, στοιχείο ε), οι όροι « το άρθρο 41 ή το άρθρο 50 του κανονισμού υπηρεσιακής κατάστασης» αντικαθίστανται από τους όρους «των άρθρων 41, 47 α ή 50 του ΚΥΚ».

75. Το άρθρο 82 τροποποιείται ως εξής:

α) Η παράγραφος 1 τροποποιείται ως εξής :

i. Το δεύτερο εδάφιο τροποποιείται ως εξής :

- Στην αρχή της πρότασης προστίθενται οι όροι «οι συντάξεις».

- Οι όροι «για τις συντάξεις» παρεμβάλλονται μεταξύ των όρων «διορθωτικού συντελεστή» και «που ορίζεται για τη χώρα».

- Ο όρος «διαμένει» αντικαθίσταται από τους όρους «έχει την κύρια κατοικία του».

- Προστίθεται η ακόλουθη πρόταση : «Οι εν λόγω διορθωτικοί συντελεστές καθορίζονται σύμφωνα με τις προβλεπόμενες στο παράρτημα XI λεπτομέρειες.»

ii. Στο τέταρτο εδάφιο, οι όροι «υπό τους όρους που προβλέπονται στο άρθρο 63, δεύτερο εδάφιο» απαλείφονται.

β) Η παράγραφος 2 τροποποιείται ως εξής :

i. Ο όρος «Αν» αντικαθίσταται από τον όρο «Όταν».

ii. Οι όροι «αποφασίσει αύξηση των αποδοχών» αντικαθίστανται από τους όρους «αποφασίζει αναπροσαρμογή των αποδοχών».

iii. Οι όροι «η ίδια αυτή αρχή, αποφαινόμενη σύμφωνα με τη διαδικασία που προβλέπεται στο άρθρο 65, παράγραφος 3, λαμβάνει συγχρόνως απόφαση για την κατάλληλη αύξηση των συντάξεων που έχουν χορηγηθεί.» αντικαθίστανται από τους όρους «η ίδια αυτή αναπροσαρμογή εφαρμόζεται στις συντάξεις.»

γ) Προστίθεται η ακόλουθη παράγραφος 3 :

«3. Οι διατάξεις των παραγράφων 1 και 2 εφαρμόζονται κατ´αναλογία στους δικαιούχους επιδόματος αναπηρίας».

76. Στο άρθρο 83, απαλείφεται η παράγραφος 4.

77. Παρεμβάλλεται το ακόλουθο άρθρο 83 α :

«Άρθρο 83 α

«1. Η ισορροπία του συστήματος συνταξιοδοτήσεως εξασφαλίζεται σύμφωνα με τις προβλεπόμενες στο παράρτημα XII λεπτομέρειες.

2. Οι αποκεντρωμένοι κοινοτικοί οργανισμοί οι οποίοι δεν χρηματοδοτούνται από τον προϋπολογισμό των κοινοτήτων καταβάλλουν στον εν λόγω προϋπολογισμό το πλήρες ποσό των συνεισφορών που είναι αναγκαίες για τη χρηματοδότηση του συνταξιοδοτικού συστήματος.

3. Επ´ευκαιρία της ανά πενταετία διενεργούμενης αναλογιστικής αποτίμησης του συστήματος, σύμφωνα με το παράρτημα XII, και με σκοπό να εξασφαλίζεται η ισορροπία του, το Συμβούλιο αποφασίζει σχετικά με το ποσοστό της συνεισφοράς και την ενδεχόμενη τροποποίηση της ηλικίας συνταξιοδότησης.

4. Η Επιτροπή υποβάλλει, κάθε έτος, στο Συμβούλιο ενημερωμένη μορφή της αναλογιστικής αποτίμησης, σύμφωνα με το άρθρο 1, παράγραφος 2, του παραρτήματος XII. Εφόσον σ'αυτήν αποδεικνύεται η ύπαρξη απόκλισης τουλάχιστον 0,25 τοις εκατό μεταξύ του ποσοστού της τρέχουσας συνεισφοράς και αυτής που είναι αναγκαία για τη διατήρηση της αναλογιστικής ισορροπίας, το Συμβούλιο εξετάζει κατά πόσον είναι σκόπιμη η αναπροσαρμογή του ποσοστού, σύμφωνα με τις καθοριζόμενες στο παράρτημα XII λεπτομέρειες .

5. Για την εφαρμογή των παραγράφων 3 και 4 του παρόντος άρθρου, το Συμβούλιο αποφασίζει πρότασει της Επιτροπής, με την ειδική πλειοψηφία που προβλέπεται στο άρθρο 205, παράγραφος 2, πρώτη περίπτωση, της Συνθήκης για την ίδρυση της Ευρωπαϊκής Κοινότητας. Για την εφαρμογή της παραγράφου 3, η πρόταση της Επιτροπής υποβάλλεται κατόπιν γνώμης της Επιτροπής του ΚΥΚ.»

78. Στο άρθρο 85, προστίθεται το εξής εδάφιο :

«Η αίτηση ανακτήσεως του ποσού πρέπει να υποβληθεί το αργότερο στη λήξη προθεσμίας πέντε ετών που αρχίζει να τρέχει από την ημερομηνία που κατεβλήθη το ποσό. Η προθεσμία αυτή δεν μπορεί να αντιταχθεί στην αρμόδια για τους διορισμούς αρχή όταν η τελευταία είναι σε θέση να αποδείξει ότι ο ενδιαφερόμενος παραπλάνησε εσκεμμένα τη διοίκηση με σκοπό να επιτύχει την καταβολή του σχετικού ποσού.»

79. Στο άρθρο 85 α, παράγραφος 2, έκτη παύλα, οι όροι «συντάξεων αναπηρίας» αντικαθίστανται από τους όρους «επιδομάτων αναπηρίας».

80. Στο άρθρο 86, οι παράγραφοι 2 και 3 αντικαθίστανται από το ακόλουθο κείμενο:

«2. Όταν στην αρμόδια για τους διορισμούς αρχή ή την Ευρωπαϊκή Υπηρεσία Καταπολέμησης της Απάτης (OLAF) γνωστοποιούνται αποδεικτικά στοιχεία βάσει των οποίων δυνατόν να τεκμαίρεται παράλειψη υποχρεώσεων κατά την έννοια της παραγράφου 1, οι τελευταίες μπορούν να κινήσουν διαδικασία διοικητικής έρευνας με σκοπό να εξακριβωθεί η ύπαρξη μιας τέτοιας παράλειψης.»

«2. Οι πειθαρχικοί κανόνες και διαδικασίες καθώς και οι κανόνες και διαδικασίες που αφορούν τις διοικητικές έρευνες, καθορίζονται στο παράρτημα IX του ΚΥΚ.»

81. Τα άρθρα 87, 88 και 89 απαλείφονται.

82. Στο άρθρο 90, απαλείφονται οι παράγραφοι 3 και 4.

83. Παρεμβάλλονται τα ακόλουθα άρθρα 90α, 90β και 90γ:

«Άρθρο 90α

Κάθε πρόσωπο που αναφέρεται στον παρόντα κανονισμό δύναται να υποβάλει στο διευθυντή της OLAF αίτηση κατά την έννοια της παραγράφου 1 του άρθρου 90, με την οποία να τον καλεί να λάβει περί αυτού, σχετική με έρευνα της Υπηρεσίας αυτής. Δύναται επίσης να του υποβάλει αίτημα, κατά την έννοια της παραγράφου 2 του άρθρου 90, κατά πράξεως της OLAF σχετικής με έρευνα της Υπηρεσίας αυτής, η οποία θίγει τα συμφέροντά του.

Άρθρο 90β

Κάθε πρόσωπο που αναφέρεται στον παρόντα κανονισμό δύναται να υποβάλει στον Ευρωπαίο Ελεγκτή της προστασίας των δεδομένων προσωπικού χαρακτήρα αίτηση ή αίτημα κατά την έννοια των παραγράφων 1 και 2 του άρθρου 90, στο πλαίσιο των αρμοδιοτήτων του τελευταίου.

Άρθρο 90γ

Οι αιτήσεις και τα αιτήματα που αφορούν τους τομείς για τους οποίους έγινε εφαρμογή του άρθρου 2 παράγραφος 2, υποβάλλονται στην κατ'ανάθεση αρμόδια για τους διορισμούς αρχή.»

84. Στο άρθρο 91α,

η πρώτη πρόταση απαλείφεται.

η δεύτερη πρόταση συντάσσεται ως εξής

«Οι προσφυγές στους τομείς για τους οποίους έγινε εφαρμογή του άρθρου 2 παράγραφος 2, στρέφονται κατά του οργάνου από το οποίο εξαρτάται η κατ'ανάθεση αρμόδια για τους διορισμούς αρχή.»

85. Τα άρθρα 92, 93 και 94 αντικαθίστανται από το ακόλουθο κείμενο:

«Άρθρο 92

Ο παρών τίτλος διαλαμβάνει τις ειδικές διατάξεις που εφαρμόζονται στους υπαλλήλους των Κοινοτήτων που κατέχουν θέσεις αμειβόμενες από τις πιστώσεις του προϋπολογισμού έρευνας και επενδύσεων, η κατάταξη των οποίων έχει γίνει σύμφωνα με το παράρτημα I, μέρος A.

Άρθρο 93

Προβλέπεται δυνατότητα χορήγησης αποζημιώσεων σε ορισμένους υπαλλήλους που αναφέρονται στο άρθρο 92, ώστε να λαμβάνονται υπόψη οι επίπονες συνθήκες εργασίας τους.

Το Συμβούλιο προτάσει της Επιτροπής, καθορίζει τους δικαιούχους, τις προϋποθέσεις χορήγησης και τους συντελεστές των αποζημιώσεων αυτών.

Άρθρο 94

Κατά παρέκκλιση από τις διατάξεις του δευτέρου εδαφίου των άρθρων 56 α και 56 β, και μόνον σε εξαιρετικές περιστάσεις που δικαιολογούν οι απαιτήσεις της υπηρεσίας, οι κανόνες ασφάλειας ή ανειλημμένες εθνικές ή διεθνείς υποχρεώσεις, η αρμόδια για τους διορισμούς αρχή προσδιορίζει τους αναφερόμενους στο άρθρο 92 υπαλλήλους, οι οποίοι μπορούν να τύχουν εφαρμογής των διατάξεων των προαναφερόμενων άρθρων.»

86. Τα άρθρα 95, 96, 97, 98, 99, 100, 101, 102, 106 και 107 απαλείφονται.

87. Παρεμβάλλεται το ακόλουθο άρθρο 107 α :

«Άρθρο 107 α

Το παράρτημα XIII διαλαμβάνει ορισμένες μεταβατικές διατάξεις.»

88. Το άρθρο 110 τροποποιείται ως εξής:

α) Το πρώτο εδάφιο γίνεται παράγραφος 1, το δεύτερο εδάφιο παράγραφος 3 και το τρίτο εδάφιο παράγραφος 4.

β) Στην παράγραφο 1, προστίθεται η εξής πρόταση :

«Οι Υπηρεσίες εκδίδουν, μετά από διαβούλευση με την οικεία επιτροπή προσωπικού και σε συμφωνία με την Επιτροπή, τις ενδεικνυόμενες για την εξασφάλιση της εκτέλεσης του παρόντος κανονισμού υπηρεσιακής κατάστασης λεπτομέρειες.»

Παρεμβάλλεται η εξής παράγραφος 2 :

«2. Για τους σκοπούς της θέσπισης των ρυθμίσεων, με κοινή συμφωνία των οργάνων, οι Υπηρεσίες δεν εξομοιώνονται με τα όργανα. Εντούτοις, η Επιτροπή διαβουλεύεται με τις Υπηρεσίες πριν την έκδοση των ρυθμίσεων αυτών.»

γ) Στην παράγραφο 4, προστίθεται η εξής πρόταση :

«Κατά τις διαβουλεύσεις αυτές, οι Υπηρεσίες έχουν κοινή εκπροσώπηση, σύμφωνα με τους κανόνες που οι ίδιες συμφωνούν μεταξύ τους.»

89. Το παράρτημα I αντικαθίσταται από το ακόλουθο κείμενο:

«Παράρτημα I: Θέσεις-τύποι»

A. Θέσεις-τύποι σε καθεμία από τις ομάδες καθηκόντων, που αναφέρονται στο άρθρο 5, παράγραφος 3

>ΘΕΣΗ ΠIΝΑΚΑ>

B. Ελάχιστα ποσοστά προαγωγών που αναφέρονται στο άρθρο 6, παράγραφος 2

>ΘΕΣΗ ΠIΝΑΚΑ>

90. Το παράρτημα II τροποποιείται ως εξής:

α) Στο άρθρο 1, μετά την πρώτη πρόταση του δευτέρου εδαφίου παρεμβάλλεται η εξής πρόταση:

«Πάντως, το όργανο διαθέτει την ευχέρεια να αποφασίσει ότι οι προϋποθέσεις εκλογής καθορίζονται σε συνάρτηση με την επιλογή που υπέδειξε το προσωπικό του οργάνου ως αποτέλεσμα δημοψηφίσματος.»

β) Στο άρθρο 1, τέταρτο εδάφιο, οι όροι «όλων των κατηγοριών και των κλάδων των υπαλλήλων» αντικαθίστανται από τους όρους «όλων των ομάδων καθηκόντων».

γ) Στο άρθρο 3α, οι όροι «στο άρθρο 2 τρίτο εδάφιο» αντικαθίστανται από τους όρους «στο άρθρο 2, παράγραφος 2,».

δ) Το Τμήμα 3 («Πειθαρχικό Συμβούλιο») καταργείται.

ε) Στο άρθρο 10, πρώτο εδάφιο, οι όροι «σε ίσο αριθμό,» προστίθενται μετά το «κάθε έτος» και οι όροι «και από την επιτροπή προσωπικού» προστίθενται μετά τους όρους «αρμόδια για τους διορισμούς αρχή».

στ) Στο άρθρο 10, οι όροι «ανωτέρων υπαλλήλων» αντικαθίστανται από τους όρους «υπαλλήλων της ομάδας καθηκόντων AD».

ζ) Προστίθεται το εξής Τμήμα 6:

«Τμήμα 6: Ισομερής συμβουλευτική επιτροπή για την επαγγελματική ανεπάρκεια

Άρθρο 12

Η ισομερής συμβουλευτική επιτροπή για την επαγγελματική ανεπάρκεια απαρτίζεται από έναν πρόεδρο και τουλάχιστον δύο μέλη, οι οποίοι πρέπει να είναι υπάλληλοι AD 14 κατ'ελάχιστο. Τα μισά μέλη διορίζει η επιτροπή προσωπικού και τα άλλα μισά η αρμόδια για τους διορισμούς αρχή. Τον πρόεδρο διορίζει η αρμόδια για τους διορισμούς αρχή βάσει πίνακα υποψηφίων που έχει συνταχθεί σε συνεννόηση με την επιτροπή προσωπικού.

Όταν ερευνάται η περίπτωση υπαλλήλου βαθμού μέχρι AD 14, η ισομερής συμβουλευτική επιτροπή συμπληρώνεται με δύο επιπλέον μέλη που διορίζονται με τον ίδιο τρόπο όπως και τα μόνιμα στην ίδια ομάδα καθηκόντων και στον ίδιο βαθμό τουλάχιστον με τον ενδιαφερόμενο υπάλληλο.

Όταν η ισομερής συμβουλευτική επιτροπή οφείλει να εξετάσει την περίπτωση μέλους του ανώτερου στελεχικού δυναμικού κατά την έννοια του άρθρου 29 παράγραφος 2, συγκροτείται μία ειδική προς τούτο συμβουλευτική επιτροπή ίσης εκπροσώπησης, την οποία απαρτίζουν δύο μέλη διοριζόμενα από την επιτροπή προσωπικού και δύο μέλη διοριζόμενα από την αρμόδια για τους διορισμούς αρχή, τα οποία είναι τουλάχιστον ισόβαθμα με τον υπάλληλο του οποίου εξετάζεται η περίπτωση.

Η αρμόδια για τους διορισμούς αρχή και η επιτροπή προσωπικού συμφωνούν επί μιας ειδικής προς τούτο διαδικασίας διορισμού των δύο συμπληρωματικών μελών που αναφέρονται στο δεύτερο εδάφιο, και τα οποία θα πρέπει να συμμετέχουν στη σύνθεσή της όταν εξετάζεται η περίπτωση υπαλλήλου τοποθετημένου σε χώρα εκτός της Ένωσης ή συμβασιούχου.»

91. Το παράρτημα III τροποποιείται ως εξής:

α) Η παράγραφος 1 του άρθρο 1 τροποποιείται ως εξής:

i. Στο τρίτο εδάφιο, οι όροι «στο άρθρο 2, τρίτο εδάφιο» αντικαθίστανται από τους όρους «στο άρθρο 2, παράγραφος 2,».

ii. Στο δεύτερο εδάφιο, στοιχείο γ), προστίθενται οι όροι «καθώς και την προτεινόμενη ομάδα καθηκόντων και βαθμό».

iii. Στο τρίτο εδάφιο, στοιχείο θ), οι όροι «του άρθρου 28 παράγραφος a)» αντικαθίστανται από τους όρους «του άρθρου 28, παράγραφος 1, σημείο a),».

β) Το άρθρο 3 τροποποιείται ως εξής:

i. Το κείμενο του πρώτου εδαφίου αντικαθίσταται από το ακόλουθο εδάφιο:

«Την εξεταστική επιτροπή απαρτίζουν ο πρόεδρος, που ορίζεται από την αρμόδια για τους διορισμούς αρχή, και τα μέλη, που ορίζονται, σε ίσο αριθμό, από την αρμόδια για τους διορισμούς αρχή και από την επιτροπή προσωπικού.»

ii. Στο δεύτερο εδάφιο, οι όροι «στο άρθρο 2, τρίτο εδάφιο» αντικαθίστανται από τους όρους «στο άρθρο 2, παράγραφος 2,».

iii. Στο τέταρτο εδάφιο, μετά την έκφραση «των υπαλλήλων πρέπει» παρεμβάλλονται οι όροι:

«να είναι της ίδιας ομάδας καθηκόντων και να».

γ) Στο άρθρο 4, οι όροι «στις περιπτώσεις α), β) και γ)» αντικαθίστανται από τους όρους «στο άρθρο 28, παράγραφος 1, στοιχεία α), β) και γ)».

92. Το παράρτημα IV τροποποιείται ως εξής:

α) Στον τίτλο, μετά τους όρους «άρθρα 41» παρεμβάλλεται ο όρος:

«,47α».

β) Το μόνο άρθρο τροποποιείται ως εξής:

i. Η παράγραφος 2 αντικαθίσταται από το ακόλουθο κείμενο:

«2. Ο υπάλληλος, στην περίπτωση του οποίου εφαρμόζεται το άρθρο 47α του ΚΥΚ έχει δικαίωμα, επί συγκεκριμένο χρονικό διάστημα σε συνάρτηση με την ηλικία του και τη διάρκεια των υπηρεσιών του, βάσει του καταλόγου που εμφαίνεται στην κατωτέρω παράγραφο 5, μηνιαίας αποζημιώσεως ίσης:

- με το 70% του βασικού μισθού του στη διάρκεια των πρώτων τεσσάρων ετών,

- με το 60% του βασικού μισθού του, περαιτέρω.»

ii. Στην παράγραφο 3, οι όροι «στα άρθρα 41 και 50» αντικαθίστανται από τους όρους «στα άρθρα 41, 47α και 50».

iii. Η παράγραφος 1α γίνεται παράγραφος 4.

iv. Στο πρώτο εδάφιο της παραγράφου αυτής, οι όροι «που αναφέρεται στα άρθρα 41, 47α και 50 του ΚΥΚ» προστίθενται μετά τη λέξη «υπάλληλος» και η έκφραση «ότι δεν καλύπτεται από άλλο δημόσιο σύστημα κατά των ιδίων κινδύνων» αντικαθίσταται από την έκφραση «ότι δεν ασκεί επικερδή επαγγελματική δραστηριότητα».

93. Το παράρτημα IVα αντικαθίσταται από το ακόλουθο κείμενο:

«Παράρτημα IVα

Εργασία με μειωμένο ωράριο

«Άρθρο 1

Η αίτηση για τη χορήγηση άδειας εργασίας με μειωμένο ωράριο υποβάλλεται από τον υπάλληλο στον άμεσο ιεραρχικά προϊστάμενό του δύο τουλάχιστον μήνες πριν την αιτούμενη από τον ίδιο ημερομηνία ενάρξεώς της, εκτός των δεόντως αιτιολογημένων περιπτώσεων επείγοντος.

Η άδεια μπορεί να χορηγηθεί για ελάχιστο χρονικό διάστημα ενός μηνός και μέγιστο διάστημα τριών ετών τηρουμένων των περιπτώσεων που αναφέρονται στα άρθρα 15 και 55α, παράγραφος 1, τρίτο εδάφιο, πέμπτη παύλα.

Πάντως, η άδεια δύναται να ανανεωθεί υπό τους ιδίους όρους. Η ανανέωση τελεί υπό τον όρο υποβολής αιτήσεως εκ μέρους του ενδιαφερομένου υπαλλήλου, δύο τουλάχιστον μήνες πριν το τέλος του χρονικού διαστήματος για το οποίο χορηγήθηκε η άδεια. Η διάρκεια της εργασίας με μειωμένο ωράριο δεν μπορεί να είναι κατώτερη του ημίσεος της κανονικής διάρκειας εργασίας.

Εκτός των δεόντως αιτιολογημένων περιπτώσεων, η περίοδος απασχόλησης με μειωμένο ωράριο αρχίζει την 1η ημέρα ημερολογιακού μήνα.

Άρθρο 2

Η αρμόδια για τους διορισμούς αρχή δύναται, κατόπιν αιτήσεως του ενδιαφερομένου υπαλλήλου, να ανακαλέσει την άδεια πριν από τη λήξη της περιόδου για την οποία αυτή είχε χορηγηθεί. Η ημερομηνία ανάκλησης της άδειας δεν μπορεί να είναι πλέον των δύο μηνών μεταγενέστερη της ημερομηνίας που προτείνεται από τον υπάλληλο, ή πλέον των τεσσάρων μηνών στην περίπτωση που η άδεια για εργασία με μειωμένο ωράριο είχε χορηγηθεί για περίοδο άνω του ενός έτους.

Η αρμόδια για τους διορισμούς αρχή δύναται, σε εξαιρετικές περιστάσεις και προς το συμφέρον της υπηρεσίας, να ανακαλέσει την άδεια πριν τη λήξη της περιόδου για την οποία αυτή έχει χορηγηθεί, με προειδοποίηση δύο μηνών.

Άρθρο 3

Ο υπάλληλος δικαιούται, κατά τη διάρκεια της περιόδου για την οποία του παρεσχέθη άδεια να εργάζεται με μειωμένο ωράριο, ορισμένο εκατοστιαίο ποσοστό των αποδοχών του, αντίστοιχο του εκατοστιαίου ποσοστού της κανονικής διάρκειας εργασίας. Εντούτοις, αυτό το ποσοστό δεν εφαρμόζεται στο επίδομα συντηρούμενου τέκνου, στο βασικό ποσό του επιδόματος στέγης, και στο σχολικό επίδομα.

Οι συνεισφορές στο ασφαλιστικό σύστημα υγειονομικής περίθαλψης υπολογίζονται βάσει του βασικού μισθού πλήρως απασχολούμενου υπαλλήλου. Οι συνεισφορές στο σύστημα συνταξιοδοτήσεως υπολογίζονται βάσει του βασικού μισθού υπαλλήλου εργαζόμενου με μειωμένο ωράριο. Ο υπάλληλος δύναται επίσης να ζητήσει οι συνεισφορές στο σύστημα συνταξιοδοτήσεως να υπολογίζονται βάσει του βασικού μισθού πλήρως απασχολούμενου υπαλλήλου, σύμφωνα με τις διατάξεις του άρθρου 83.

Κατά τη διάρκεια της περιόδου εργασίας με μειωμένο ωράριο δεν επιτρέπεται στον υπάλληλο να εργάζεται υπερωριακά ούτε να ασκεί οποιαδήποτε άλλη αμειβομένη δραστηριότητα.

Άρθρο 4

Κατά παρέκκλιση της πρώτης προτάσεως του πρώτου εδαφίου του άρθρου 3, ο υπάλληλος ηλικίας άνω των 55 ετών, στον οποίο έχει χορηγηθεί η άδεια να μειώσει τη δραστηριότητά του σε ημιαπασχόληση για να προετοιμάσει τη συνταξιοδότησή του λαμβάνει μειωμένο βασικό μισθό του οποίου το ποσοστό τοις εκατό αντιστοιχεί στο υψηλότερο από τα εξής ποσοστά:

- είτε 60%

- είτε το εκατοστιαίο ποσοστό, υπολογιζόμενο στην αρχή της περιόδου ημιαπασχόλησης, που αντιστοιχεί στα κτηθέντα συντάξιμα έτη κατά την έννοια των άρθρων 2, 3, 4, 5, 9 και 9α του παραρτήματος VIII, προσαυξημένο κατά 10%.

Ο υπάλληλος στον οποίο εφαρμόζονται οι διατάξεις του παρόντος άρθρου υποχρεούται, κατά τη λήξη της ημιαπασχόλησής του, είτε να συνταξιοδοτηθεί, είτε να επιστρέψει τα ποσά τα οποία έχει εισπράξει στη διάρκεια της ημιαπασχόλησής του, τα οποία υπερβαίνουν το 50% του βασικού μισθού.

Άρθρο 5

Η αρμόδια για τους διορισμούς αρχή δύναται να εκδώσει τις λεπτομέρειες εφαρμογής των διατάξεων αυτών.»

94. Το παράρτημα V τροποποιείται ως εξής:

α) Το άρθρο 6 τροποποιείται ως εξής:

i. Στο πρώτο εδάφιο, έβδομη περίπτωση, ο όρος «γέννηση,» απαλείφεται.

ii. Οι ακόλουθες περιπτώσεις παρεμβάλλονται στο πρώτο εδάφιο, μετά την έβδομη περίπτωση:

«- γέννηση τέκνου: δέκα ημέρες, λαμβανόμενες στη διάρκεια των δεκατεσσάρων εβδομάδων που ακολουθούν τη γέννηση,

- θάνατος της συζύγου στη διάρκεια της άδειας μητρότητας: αριθμός των ημερών που αντιστοιχεί στο υπόλοιπο της άδειας μητρότητας. εάν η σύζυγος δεν είναι υπάλληλος, η απομένουσα διάρκεια της άδειας μητρότητας προσδιορίζεται με αναλογική εφαρμογή των διατάξεων του άρθρου 58 του ΚΥΚ.».

iii. Στο πρώτο εδάφιο, μετά την πρώην όγδοη περίπτωση, παρεμβάλλεται η εξής περίπτωση:

«- ιδιαίτερα σοβαρή ασθένεια τέκνου πιστοποιούμενη από γιατρό ή νοσοκομειακή περίθαλψη τέκνου ηλικίας το πολύ δώδεκα ετών: μέχρι πέντε ημέρες,».

iv. Στο πρώτο εδάφιο, μετά την πρώην ένατη περίπτωση, παρεμβάλλονται οι εξής περιπτώσεις:

«- υιοθεσία τέκνου: είκοσι εβδομάδες, και εικοσιτέσσερις εβδομάδες στην περίπτωση υιοθεσίας ανάπηρου τέκνου:

Κάθε υιοθετούμενο τέκνο παρέχει δικαίωμα μιας και μόνον περιόδου ειδικής άδειας, την οποία μπορούν να επιμεριστούν οι υιοθετούντες γονείς εφόσον είναι και οι δύο υπάλληλοι. Η άδεια χορηγείται μόνον αν η σύζυγος του υπαλλήλου εργάζεται επ'αμοιβή και τουλάχιστον κατά ημιαπασχόληση. Εάν ο/η σύζυγος εργάζεται εκτός των Ευρωπαϊκών οργάνων και του/της χορηγείται ανάλογη άδεια, τα δικαιώματα αδείας του/της υπαλλήλου μειώνονται κατά τον αντίστοιχο αριθμό ημερών.

Σε περίπτωση ανάγκης, η αρμόδια για τους διορισμούς αρχή δύναται να χορηγήσει συμπληρωματική ειδική άδεια στις περιπτώσεις που η εθνική νομοθεσία της χώρας όπου γίνεται η διαδικασία υιοθεσίας, και η οποία δεν είναι η χώρα στην οποία απασχολείται ο υιοθετών υπάλληλος, απαιτεί διαμονή του ενός ή και των δύο υιοθετούντων γονέων.

Ειδική άδεια δέκα